Dyma ein prif straeon ar fore dydd Sul, 12 Medi.\nTeithwyr o Gymru i gael defnyddio profion PCR preifat\nMae Llywodraeth Cymru wedi cyhoeddi y bydd teithwyr o Gymru yn cael defnyddio profion PCR gan gwmnïau preifat wrth iddynt ddychwelyd o wledydd tramor. Ar hyn o bryd, mae pobl sy’n byw yng Nghymru yn gorfod prynu prawf gan y Gwasanaeth Iechyd Gwladol (GIG), sydd yn fwy costus. O 21 Medi ymlaen, fe fydd modd i bobl yng Nghymru archebu profion gyda darparwyr sector preifat yn ogystal â phrofion y GIG.\nEmma Raducanu yn ennill Pencampwriaeth Tenis Agored yr UDA - Sky News\nMae Emma Raducanu wedi dod i’r brig yn rownd derfynol y merched ym Mhencampwriaeth Tenis Agored yr Unol Daleithiau. Dyma'r tro cyntaf i ddynes o'r Deyrnas Unedig ennill y teitl ers 44 mlynedd, yn ôl Sky News. Roedd Raducanu, sydd yn 18 oed ac yn dod o Bromley, yn wynebu Leylah Fernandez o Ganada.\nGalar mam wedi marwolaeth ei mab 21 oed yn Affganistan\nMae rhiant wedi rhannu ei phrofiad o golli ei mab a fu farw yn y rhyfel yn Affganistan. Roedd Preifat James Prosser o Gwmbrân yn 20 oed pan benderfynodd ymuno â’r fyddin yn 2008. Penderfyniad - yn ôl ei fam, Sarah Adams, oedd wedi “torri ei chalon”. Bu farw Preifat James Prosser 63 diwrnod ar ôl cyrraedd Affganistan.\nSyr Gareth Edwards: ‘O’dd Grav gyda’r gore’\nByddai dydd Sul wedi dynodi pen-blwydd un o gewri rygbi Cymru, Ray Gravell, yn 70 oed. Bu farw Grav, fel yr oedd cymaint yn ei adnabod, yn 2007 ac yntau’n 56 oed. Bydd ffilm sy’n seiliedig ar ddrama am ei fywyd, Grav, yn cael ei darlledu ar S4C nos Sul.\nCynllun benthyca beiciau yn bwriadu ‘lleihau dibyniaeth pobl ar geir’ - ITV Cymru\nMae cynllun peilot beiciau trydan wedi cael ei lansio mewn rhai ardaloedd yng Nghymru er mwyn hybu pobl i seiclo yn eu cymunedau lleol yn lle defnyddio’r car. Mae’r cynllun, sydd wedi derbyn mwy na £1 miliwn o arian gan Lywodraeth Cymru ac yn cael ei redeg gan yr elusen Sustrans, yn cynnig amrywiaeth o feiciau trydan am ddim ar fenthyciad tymor hir i drigolion lleol sydd ddim yn beicio'n rheolaidd neu'n gweld cost beiciau trydan yn rhwystr i'w defnyddio. Bydd y cynllun yn cael ei gyflwyno mewn pum lleoliad ledled Cymru sef Rhyl, Abertawe, y Drenewydd a’r Bari.\nSaith marathon mewn saith diwrnod o amgylch arfordir Sir Benfro\nMae pedwar o ddynion ifanc yn dechrau ar her a hanner ddydd Sul wrth iddyn nhw geisio cwblhau saith marathon mewn saith diwrnod - a hynny o amgylch arfordir Sir Benfro. Mae’r pedwar, sy’n 25 oed ac yn hanu o ardaloedd Rhydychen a Reading, eisoes wedi codi £54,000 ar gyfer elusen iechyd meddwl.


Tlws Llwy Serch Calon Aur 18ct (E111a) | Gemwaith Rhiannon\nMaint: 6 x 20mm\nTlws Llwy Serch Calon Aur 18ct £1375.00\nGwnaed y llwy serch fach hon o ddwy galon uwchben ei gilydd. Mae’n anrheg bedydd poblogaidd, ac hefyd yn gwneud clustdlysau pert.\nDechreuodd yr arfer o roddi llwyau fel gweithred symbolaidd rhwng cariadon. Byddai dyn yn cerfio llwy fechan allan o un darn o bren ac yn ei chyflwyno i’w gariad. Os derbyniai hithau’r llwy, buasai’n ei chadw fel arwydd o ffyddlondeb ac ymrwymiad i’r rhoddwr. Roedd y llwyau cyntaf yn fach, gyda’r bwriad o’u cadw’n gyfrinach a’u cario mewn poced neu eu gwisgo ar linyn o gwmpas y gwddf, ond wrth i’r arfer ddod yn fwy cyffredin a chyhoeddus, cerfiwyd llwyau mwy o faint a mwy cywrain er mwyn profi medr ac ymroddiad y rhoddwr. Defnyddid addurniadau symbolaidd arnynt: angor am ffyddlondeb, tebot neu dy i gynrychioli cyfoeth a chartref dedwydd, ac wrth gwrs calon am gariad parhaol.


Prifysgol Aberystwyth yng Ngŵyl y Gelli - Prifysgol Aberystwyth\nBydd tair darlith yn cael eu cyflwyno yn rhaglen Gŵyl y Gelli 2019 fel rhan o bartneriaeth newydd rhwng Prifysgol Aberystwyth a’r ŵyl ddiwylliannol a llenyddol uchel ei bri.\nYmhlith y pynciau a gaiff sylw yn ystod yr ŵyl a gynhelir 23 Mai - 2 Mehefin 2019 mae democratiaeth fyd-eang, newid hinsawdd a gwaredu malaria.\nDywedodd Peter Florence, cyfarwyddwr Gŵyl y Gelli: "Mae'n fraint clywed arbenigedd meddyliau mwyaf treiddgar Prifysgol Aberystwyth yn ychwanegu at y ddadl yng Ngŵyl y Gelli ac yn bleser cynnig llwyfan rhyngwladol i ehangu’r syniadau hynny. Mae ein gwaith gyda'r Brifysgol ar Daith Sgriblwyr Gŵyl y Gelli - sy’n cynnig digwyddiadau am ddim i bobl ifanc ledled Cymru drwy gydol y flwyddyn - wedi rhoi anogaeth i gannoedd ddilyn astudiaethau uwch ac edrychwn ymlaen at barhau'r gwaith hwnnw gyda'n gilydd."\nMae’r tair darlith a gaiff eu cyflwyno mewn partneriaeth â Phrifysgol Aberystwyth yng Ngŵyl y Gelli 2019 fel a ganlyn:\n17.30 Dydd Iau 23 Mai 2019 - Starlight Stage\nDr Mariecia Fraser ac Elizabeth Jardine Goodwin\nBydd Dr Mariecia Fraser o Athrofa’r Gwyddorau Biolegol, Amgylcheddol a Gwledig (IBERS) Aberystwyth yn trafod heriau newid hinsawdd a gwaith arloesol Canolfan Ymchwil yr Ucheldir y Brifysgol, Pwllpeiran. Yn ymuno â hi bydd yr awdures a’r athrawes Elizabeth Jardine Goodwin, fu’n awdur preswyl ym Mhwllpeiran yn 2013.\n14.30 Dydd Mercher 29 Mai 2019 - Llwyfan Sylfaen Gŵyl y Gelli\nFel rhan o ddathliadau nodi canmlwyddiant yr Adran Gwleidyddiaeth Ryngwladol, bydd Canghellor y Brifysgol yr Arglwydd John Thomas o Gwmgïedd yn traddodi darlith ar ddemocratiaeth fyd-eang. Yn draddodiadol, mae’r Gorllewin yn gweld rheol y gyfraith fel un o gonglfeini rhyddid, ffyniant a democratiaeth atebol. Mae wedi cael dylanwad byd-eang. Ond ceir ymagweddau eraill at reol y gyfraith. Un yw rheol y gyfraith â nodweddion Tsieineaidd; un arall yw rheol yn ôl y gyfraith. Bydd cyn Arglwydd Brif Ustus Cymru a Lloegr yn archwilio effeithiau llwyddiant economaidd a’r chwyldro technolegol ar y dulliau gwahanol, a sut gellir hyrwyddo dull y Gorllewin.\n10.00 Dydd Iau 30 Mai 2019 - Llwyfan Sylfaen Gŵyl y Gelli\nYr Athro Chris Thomas a’r Athro Faith Osier\nGwnaed ymdrechion enfawr i daclo malaria ers dros ganrif, ond bob blwyddyn mae cannoedd ar filoedd o bobl yn dal i farw o’r clefyd, yn enwedig pobl yng ngwledydd Affrica is-Sahara. Yn ystod y ddegawd ddiwethaf gwelwyd gostyngiadau mawr yn y niferoedd hyn: a ydym o’r diwedd ar y ffordd tuag at ei ddileu yn llwyr? Mae’r ymchwil diweddaraf yn amlinellu llwybr tuag at frechlyn ac arfau newydd yn erbyn mosgitos malaria. Mae Chris Thomas yn Athro mewn Sŵoleg ac yn Ddirprwy Is-Ganghellor Ymchwil ym Mhrifysgol Aberystwyth ac mae Faith Osier yn Athro mewn Imiwnoleg Malaria ym Mhrifysgol Rhydychen.\nGellir archebu tocynnau i bob digwyddiad ar wefan Gŵyl y Gelli.


Ar Ddiwrnod Iechyd Meddwl y byd, mae sefydlwyr a chefnogwyr gwefan iechyd meddwl yn galw am ragor o wasanaethau Cymraeg.\nSefydlwyd gwefan meddwl.org fis Tachwedd 2016 mewn ymgais i fynd i’r afael â’r diffyg cymorth a gwybodaeth sydd ar gael i bobl sy’n byw gyda salwch meddwl. Mae’r wefan yn darparu gofod i bobl drafod, rhannu profiadau a chael gwybodaeth am iechyd meddwl yn Gymraeg.\nDywedodd Hedd Gwynfor, un o sylfaenwyr gwefan meddwl.org:“Mae’r sefyllfa yn gwbl annigonol. Mae darparu gwasanaethau iechyd meddwl yn Gymraeg yn fater o angen, nid dewis. Rydyn ni’n gobeithio bod y profiadau sy’n cael eu rhannu ar meddwl.org yn dystiolaeth i’r Byrddau Iechyd a llunwyr polisïau pa mor bwysig, ac angenrheidiol, yw derbyn gofal iechyd meddwl yn Gymraeg.”\nYn ôl ffigyrau a gyhoeddwyd yn ddiweddar gan Gymdeithas yr Iaith, mae canran y staff ym maes iechyd meddwl sy’n medru’r Gymraeg yn isel iawn – gyda’r ganran mor isel â 1.9% mewn rhai byrddau iechyd.*\nYchwanegodd Manon Elin, sydd hefyd yn un o sylfaenwyr gwefan meddwl.org:“Mae pobl yn defnyddio’r gwasanaethau iechyd meddwl pan eu bod ar eu mwyaf bregus, felly mae’n bwysig eu bod yn medru cyfathrebu yn yr iaith maen nhw’n teimlo’n fwyaf cyfforddus yn ei siarad, yn enwedig gan fod siarad a chyfathrebu yn rhan mor ganolog o’r driniaeth ac o’r broses i wella.”\nMae Sophie Ann hefyd yn un o dîm meddwl.org, ac wedi gwneud gwaith ymchwil ar y pwnc, sydd wedi dangos bod derbyn gwasanaethau therapi siarad drwy ail iaith yn gallu effeithio ar fynegiant a datgeliad y claf, ar eu perthynas gyda'r ymarferydd ac ar effeithiolrwydd y gwasanaeth ar ei hyd. Roedd y canlyniadau hefyd yn pwysleisio na ddylai’r claf fod yn ysgwyddo'r baich o sicrhau eu bod yn derbyn gwasanaeth Cymraeg.\nBu Sophie yn rhan o drafodaeth a drefnwyd gan Gomisiynydd y Gymraeg yn yr Eisteddfod Genedlaethol eleni. Disgrifiodd y Comisiynydd y sefyllfa yn ‘annerbyniol, eilradd a pheryglus.’ Dywedodd Meri Huws:“Gan nad yw iechyd meddwl yn rhywbeth y gallwch ei weld, mae’n rhaid siarad i gyfleu a disgrifio’r teimladau a’r meddyliau tywyllaf a mwyaf personol – ac mae gwneud hynny mewn ail iaith yn boen a straen ychwanegol nad yw claf bregus ei angen.”\nAelod arall o'r drafodaeth oedd Alaw Griffiths, golygydd Gyrru Drwy Storom, y gyfrol Gymraeg gyntaf ar iechyd meddwl a gyhoeddwyd yn 2015. Esboniodd Alaw:“Mi wnes i ddioddef o iselder ar ôl geni a chael cynnig therapi siarad trwy gyfrwng y Saesneg. Ar y pwynt yna, doedd gen i ddim mo’r egni i ofyn am wasanaeth yn y Gymraeg. A dwi’n meddwl fod hynny yn wir am y mwyafrif o gleifion iechyd meddwl – y cyfan maen nhw eisiau ei wneud ydy gwella, beth bynnag fo iaith y driniaeth. Pe byddwn i wedi bod gyda’r egni i fynnu gwasanaeth trwy gyfrwng y Gymraeg, gallai aros yn hir am driniaeth oherwydd diffyg darparwyr fod wedi bod yn beryg bywyd. Dyw dioddefwyr ddim mewn stad feddyliol i ymgyrchu felly mae’n rhaid i bethau newid.”\nOs oes gennych chi ddatganiad neu newyddion am eich sefydliad neu fusnes yna danfonwch y manylion atom ni ac fe wnawn ni rhoi'r gair ar led. E-bostiwch datganiad@lleol.cymru\nCerdd i wardiau plant ysbytai Cymru\non 04/07/2018 - 11:23 am


Lluniau a fideos syfrdanol o'r daeargryn a'r tsunami yn Japan - Geofumadas\nLluniau a fideos syfrdanol o'r daeargryn a'r tsunami yn Japan\nMawrth, 2011 Cartograffeg, fideo\nDim ond hynny, yn anhygoel. Tra roeddem yn codi yng ngorllewin Ewrop ac yn America cawsom y gorau o gwsg, ysgwyd daeargryn o bron i 9 Richter Japan pan oedd 3 yn y prynhawn.\nMae gwylio'r fideos o sut mae'r dŵr yn mynd i mewn ac yn cludo tai, cerbydau a chychod yn unigryw. Dywedwyd mai hwn yw'r cryfaf mewn 140 mlynedd yn hanes Japan, a'r pumed yn y byd. Rydyn ni'n cofio'r rhai diweddar yn Chile a Haiti, ond mae'r senario hwn yn wahanol iawn.\nMae'n rhyfedd gwybod bod y doll marwolaeth mor isel, er y bydd yn sicr o dyfu wrth i'r ardaloedd sydd wedi'u difrodi gael eu mesur yn ehangach; mae'n bosibl bod poblogaethau arfordirol cyfan wedi diflannu. Mae'n drawiadol, mewn archfarchnad, yn lle rhedeg i loches o dan golofn, fod gweithwyr yn amddiffyn y ffenestri fel nad yw cynnyrch eu hymdrech yn cwympo i'r llawr. Diwylliant rhyfeddol o ddiogelwch mewn isadeileddau ac addysg o'r hyn i'w wneud yn yr achosion hynny.\nMae'n dal i gael ei weld beth sy'n digwydd yng Môr Tawel America, sydd wedi cael rhybudd, gan y bydd yr effaith ar yr arfordiroedd i'w gweld sawl awr yn ddiweddarach. Mae eisoes wedi bod yn hysbys bod yr effaith wedi cyrraedd Hawaii, er nad yw'n ymddangos ei bod mor warthus ag y mae newyddiadurwyr a gwleidyddion yn ei wneud. Er eu bod yn eiliadau o alaru am ddynoliaeth, cefais chwerthin da pan geisiodd dau newyddiadurwr egluro faint o'r gloch y byddent yn cyrraedd arfordir Periw, gan geisio cyfrifo nifer yr oriau a ragamcanwyd, y cyflymder a amcangyfrifwyd ar gyfer y tonnau a y gwahaniaeth amser oherwydd bod y don yn dod yn erbyn y parth amser.\nMae'r map hwn yn adlewyrchu amcangyfrif o'r oriau o effaith gweddillion y tsunami a fydd yn cyrraedd America. gweld, yn achos Chile, ei fod yn cyrraedd y wawr ond eisoes ddydd Sadwrn. Tra i Ganol America rhwng 8 a 12 yn y nos.\nPost blaenorol«Blaenorol Hir Nawr, mwg 10,000 o flynyddoedd\nPost nesaf Beth sy'n Newydd yn AutoCAD 2012 | tueddiadaunesaf »


Gweithgynhyrchu Ymgysylltiol - Canolfan Systemau Gweithgynhyrchu Uwch Caerdydd (CAMSAC) - Prifysgol Caerdydd\nGweithgynhyrchu YmgysylltiolSection open\nNod y prosiect yw pennu i ba raddau mae systemau Argraffu 3D yn galluogi cwsmeriaid i fod yn rhan weithredol o’r broses cysyniadoli, cynhyrchu a gwaredu ar ddiwedd oes.\nCeir tystiolaeth o alw cynyddol am gynnyrch wedi’u teilwra, gan symud oddi wrth fasgynhyrchu tuag at deilwra ar raddfa fawr. Bydd y prosiect yn datblygu sefyllfaoedd cadwyn gyflenwi Argraffu 3D y dyfodol gyda lefelau gwahanol o ymgysylltu cwsmer-cynhyrchydd, gan werthuso p’un a yw’r sefyllfaoedd yn cyflawni’r amcanion economaidd, amgylcheddol a chymdeithasol ai peidio.\nBydd y prosiect yn defnyddio systemau i Argraffu 3D, gan ystyried sefyllfaoedd ar gyfer yr holl broses gweithgynhyrchu, ac yn arwain at ddatblygiad Cadwyni Cyflenwi Argraffu 3D cynaliadwy.\nBeth yw Argraffu 3D?\nMae Argraffu 3D, a elwir hefyd yn “Weithgynhyrchu Ychwanegion” neu “Gweithgynhyrchu Digidol Uniongyrchol”, yn cyfeirio at gasgliad o dechnolegau gweithgynhyrchu sy’n creu rhannau mewn ffyrdd unigryw; yn wahanol i lawer o dechnegau traddodiadol sydd naill ai’n dynnol neu’n ffurfiannol eu natur, mae Argraffu 3D yn creu rhannau drwy ychwanegu haenau o ddeunydd at ei gilydd.\nMae amrywiaeth eang o ddeunyddiau ar gael ar gyfer Argraffu 3D, gan gynnwys plastig, metelau, cerameg a deunyddiau cyfansawdd. Er ei bod yn dechnoleg sydd wedi ennill ei phlwyf er mwyn creu prototeip a chynnyrch untro, wrth i’r peiriannau a’r deunyddiau wella, mae Argraffu 3D yn ymledu i dir technolegau confensiynol wrth greu ystod eang o rannau cymhleth.\nPam defnyddio Argraffu 3D?\nMae Argraffu 3D yn broses ddigidol sy’n gallu troi dyluniadau yn gynnyrch yn uniongyrchol. Yn wahanol i ddulliau traddodiadol, nid oes angen offer arbenigol, ac mae’r peiriannau a ddefnyddir yn gallu creu ystod eang o gynnyrch ar beiriant sengl.\nMae datblygiadau diweddar mewn cynnyrch yn galluogi nifer o ddeunyddiau i gael eu defnyddio fel rhan sengl. Gan fod modd ychwanegu at y broses, nid yw’n angenrheidiol ystyried llwybrau offer a chyfyngiadau peiriant, gan alluogi geometegrau hynod gymhleth i gael eu creu.\nSenarios newydd ar gyfer “ymgysylltu”\nMae’r prosiect hwn yn defnyddio technegau cynllunio senarios i ddatblygu a phrofi posibiliadau Argraffu 3D y dyfodol. Mae ffactorau megis dosbarthiad cyfleusterau gweithgynhyrchu, gofynion technolegol, y lefel o arbenigedd sydd gan weithgynhyrchwyr, a faint i ymwneud â’r cwsmer yn cael eu harchwilio.\nBydd ffactorau cymdeithasol, megis y sgiliau sydd eu hangen ar gwsmeriaid i addasu cynhyrchion, a’r farchnad ar gyfer eitemau pwrpasol, hefyd yn cael eu harchwilio. Gan adeiladu ar wybodaeth a gasglwyd gan adolygiad o’r llenyddiaeth gyfredol, a defnyddio ymchwil ansoddol helaeth gyda’r byd academaidd, byd diwydiant a’r cyhoedd yn gyffredinol, bydd y prosiect yn sefydlu ac yn profi’r diweddaraf o ran y disgwyliadau ar gyfer y dyfodol. Gan ddefnyddio’r wybodaeth hon, datblygir cyfleoedd realistig ar gyfer Argraffu 3D, gan wahanu’r hyn sy’n “bosibl” oddi wrth y “ffantasi”.\nRhagor o wybodaeth am y gwaith datblygu senario.\nMae llwyddiant y prosiect hwn yn dibynnu ar gydweithio â diwydiant, casglu data gan gwmnïau sy’n defnyddio Argraffu 3D, yn ystyried ei ddefnyddio neu ddim yn ei ddefnyddio o gwbl eto. Nod y prosiect yw cyflwyno canlyniadau realistig sy’n helpu i lywio dyfodol cadwyni cyflenwi ac ymgysylltu â chwsmeriaid ar draws y diwydiant gweithgynhyrchu. Mae cydweithio diwydiannol yn hanfodol ar gyfer:\ngwneud yn siŵr bod ein canfyddiadau ar flaen y gad o ran y syniadau a’r arferion diwydiannol presennol\nrhoi adborth i’n cydweithwyr, gan alluogi i’n hymchwil gael effaith ddiwydiannol, a dylanwadu ar bolisïau’r llywodraeth\ngosod agendâu ymchwil ar gyfer y dyfodol, gan wneud yn siŵr bod y prosiectau olynol yn parhau’n berthnasol i anghenion diwydiannol, a’u bod yn seiliedig ar fewnbwn ac adborth gan ein cydweithwyr.


Our 2019 Top Employer\nCyhoeddwyd23 Ionawr 19\nBu Pinsent Masons yn berfformiwr uchel yn rhestr Top 100 Cyflogwyr Stonewall dros y 10 mlynedd ddiwethaf, gan sicrhau rhif dau yn ein rhestr yn 2017 a 2018.\nMae'r cwmni'n angerddol am amrywiaeth a chynhwysiant sy'n ffurfio rhan greiddiol o'i werthoedd a'i phwrpas. Mae Pinsent Masons o'r farn bod ymgorffori diwylliant lle mae ei holl weithwyr yn teimlo eu bod yn cael eu grymuso i ddod â'i gilydd i weithio yn gofyn am ymrwymiad parhaus a gweithredu camau trawsnewidiol i hyrwyddo cynnydd.\nMae Pinsent Masons wedi datblygu hyfforddiant penodol i'w hadran Adnoddau Dynol i gael gwared ar rwystrau i gyflogaeth ar gyfer unigolion traws, a hyfforddiant i sicrhau bod yr holl weithwyr yn gallu creu amgylchedd croesawgar ar gyfer cydweithwyr, cleientiaid ac ymwelwyr traws.\nMae'r cwmni hefyd yn cynnig cyfleoedd datblygu, gan gynnwys rhai yn benodol ar gyfer merched LHDT, gan eu cynorthwyo i oresgyn 'nenfwd gwydr dwbl'.\nMae eu grŵp rhwydwaith gweithredol LHDT a chynghreiriaid gweithgar yn ymgysylltu â hunaniaeth LHDT rhyng-drefnol ac yn cynnig ystod o gefnogaeth a mentora. Mae cynrychiolwyr ar draws pob un o'r wyth swyddfa yn y DU yn darparu rhaglen gynhwysfawr o ddigwyddiadau a mentrau.\nEr enghraifft, yn Belfast, mae Pinsent Masons yn canolbwyntio nid yn unig ar lunio amgylchedd gwaith gwir gynhwysol ond hefyd ar sicrhau eu bod yn defnyddio eu hadnoddau a'u dylanwad i gael effaith ehangach. Yn y flwyddyn ddiwethaf, mae Pinsent Masons wedi chwarae rhan hanfodol wrth sefydlu Busnesau ar gyfer Cariad Cydraddoldeb (Business for Love Equality), grŵp o gyflogwyr yng Ngogledd Iwerddon a gyhoeddodd ddatganiad ar y cyd ym mis Medi 2018 i gefnogi'r estyniad o briodas gyfartal. Mae Pinsent Masons yn Belfast wedi dod yn fodel rôl bwysig i gyflogwyr eraill ar draws y dalaith o ran cynhwysiad LHDT.\nMae Pinsent Masons yn ymgysylltu'n ddwfn â'r gymuned LHDT ar draws y DU. Mae'n cefnogi sefydliadau a grwpiau cymunedol yn Lloegr, yr Alban a Gogledd Iwerddon ac mae'n defnyddio ei sefyllfa i ymgyrchu dros gydraddoldeb ehangach LHDT yn gyhoeddus. Mae'n gweithio gyda nifer o ysgolion i hyrwyddo cydraddoldeb, derbyn ac addysg LHDT.\nGyda'i uwch weithredwyr yn chwarae rhan weladwy ym mentrau'r cwmni ar gyfer LHDT, mae'r cwmni'n amlwg yn ei hymrwymiad i hyrwyddo newid ar gyfer y gymuned LHDT a galluogi pawb i deimlo’n groesawgar, wedi eu cefnogi ‘n frwdfrydig heb ystyried eu cyfeiriadedd rhywiol neu eu hunaniaeth rhyw.


Saith Scarlet wedi'u henwi ar gyfer y rownd yr wyth olaf\nMae Jonathan Davies wedi gwella o anaf i gymryd ei le fel un o saith carfan Cymru i wynebu Ffrainc yn rownd wyth olaf Cwpan Rygbi Word Sunday yn Oita.\nFe anafodd Davies ei ben-glin yn y fuddugoliaeth yn y pwll dros Fiji, ond mae wedi cael ei glirio i chwarae yn erbyn Les Bleus gan ddangos dau newid yn unig o’r gêm honno a’r un un a ddechreuodd yn erbyn Awstralia.\nMae'r Llew Prydeinig ac Gwyddelig unwaith eto yn cysylltu â Hadleigh Parkes yng nghanol cae, tra bydd Gareth Davies yn edrych i barhau â'i dwrnament rhagorol yn rhif naw.\nWyn Jones, Ken Owens a Jake Ball yw cynrychiolwyr y Scarlets yn y pecyn blaen gyda Rhys Patchell ar y fainc.\nDaw’r ddau newid a wnaed gan y prif hyfforddwr Warren Gatland o gyfarfyddiad Fiji yn y rheng ôl gydag Aaron Wainwright a Justin Tipuric yn dychwelyd i’r XV cychwynnol yn lle Ross Moriarty a James Davies.\nMae Aaron Shingler yn gwneud lle i Adam Beard ymhlith yr eilyddion.\nYn y gêm ddydd Sul bydd y capten Alun Wyn Jones yn symud yn drydydd ar y rhestr ymddangosiad rhyngwladol oes, ar lefel gyda Brian O’Driscoll ar 141 o Brofion (132 i Gymru ynghyd â naw ymddangosiad i Lewod Prydain ac Iwerddon).\nCYMRU (v FFRAINC): 15 Liam Williams (Saracens); 14 George North (Gweilch), 13 Jonathan Davies (Scarlets), 12 Hadleigh Parkes (Scarlets), 11 Josh Adams (Gleision Caerdydd); 10 Dan Biggar (Northampton Saints), 9 Gareth Davies (Scarlets); 1 Wyn Jones (Scarlets), 2 Ken Owens (Scarlets), 3 Tomas Francis (Exeter Chiefs), 4 Jake Ball (Scarlets), 5 Alun Wyn Jones (Gweilch, capt), 6 Aaron Wainwright (Dreigiau), 7 Justin Tipuric (Gweilch), 8 Josh Navidi (Gleision Caerdydd).\nEilyddion: 16 Elliot Dee (Dreigiau), 17 Rhys Carre (Gleision Caerdydd), 18 Dillon Lewis (Gleision Caerdydd), 19 Adam Beard (Gweilch), 20 Ross Moriarty (Dreigiau), 21 Tomos Williams (Gleision Caerdydd), 22 Rhys Patchell (Scarlets), 23 Owen Watkin (Gweilch).


Ffôn: 01341 247397\nCrochenydd a cherflunwyr cerameg, yn defnyddio clai caled a phorslen. Rwy'n creu jygiau, potiau, cerfluniau abstract ac eitemau domestig. Mae'r addurniadau wedi ei gwneud drwy amryw o slipiau lliw. Rwyf hefyd yn creu darnau wedi ei dorri yn fanwl ac amrywiol anifeiliaid wedi ei chreu yn defnyddio dull yr hen Roegwyr o bres mowldio a modelu.\nFfôn: 07880 706326\nYn bennaf rwy’n gweithio gyda porcelain i greu cerfluniau mawr i’w hongian, crogluniau a gemwaith. Rwy’n peintio yn ogystal ac mae gen rai argraffiadau cyfyngedig a chardiau.\nMae fy ngwaith wedi ei ysbrydoli gan y tirlun prydferth yng Ngogledd Cymru a fy nghyfnodau yn teithio yn y Dwyrain Pell, mae g fy ngwaith wedi ei ddylanwadu gan y ffurf organig, gweadau a lliwiau sydd i’w gweld ym myd natur. Yn fy stiwdio gallwch ymweld â mi, cewch banned a gweld fy mhroses greadigol o’r dechrau i’r diwedd.\nManylion cyswllt Gwen Owen yma yn fuan...\nRwy’n rhannu stiwdio yn CREU, Parc Glyllifon. Rwyf yn gweithio mewn cyfryngau cymysg a rwy’n cynnal gweithdai creu ffelt yn fy stiwdio. Mae gennyf radd BA (Anrh) mewn Celfyddyd Gain o Brifysgol Glyndwr.\nFy mwriad wrth greu celf yw archwilio cyfryngau gwahanol megis ffelt, tecstilau, gwrthrychau hapgael, cerflunio, darlunio a phaentiadau. Rwy’n hoff o weithio’n rhydd a greddfol, arbrofi ac archwilio naws ysbrydol rhywle, neu rhyw wrthrych neu ddefnydd. Mae fy ngwaith yn ymdrin â’r siwrne a’r broses o greu celf ynghyd ag arsylwadau yn y fan a’r lle, astudiaethau o’r tirwedd a natur o’m cwmpas. Byddaf yn dogfennu’r mannau cychwyn hyn yn aml gyda ffotograffiaeth, wrth ysgrifennu nodiadau neu wrth fraslunio.\nDw i’n dylunio a’n creu gemwaith cyfoes yma yn fy ngweithdy yng Ngogledd Cymru. Dw i â’m mryd ar greu eitemau hardd a chain all bawb wisgo. Daw ysbrydoliaeth fy ngemwaith gan amlaf o edrych ar nodweddion, phatrymau cywrain a lliwiau'r byd natur, be sydd o’n gwmpas a'r byd ffasiwn.\nFfôn: 01766 780501\nRwy'n defnyddio clai caled a phorslen i greu eitemau domestig fel cwpanau, bowlen, mygiau, jariau a fas. Mae slipiau lliw yn cael ei defnyddio yn yr addurno. Rwy’n creu cerfluniau ceramig ee ffurfiau llongau. Rwy’n creu cardiau a darluniau mewn amrywiol cyfyngau yn cynnwys inc Teiseneaidd.\nFfôn: 01766 522654 / 07858 187760\nRwyf yn creu cerfluniau cerameg mewn amrywiaeth o wahanol glai. Rwy’n mwynhau yr amrywiaeth lliwiau ac ansawdd y mae hyn yn ei gynnig. Mae fy ngwaith yn addas ar gyfer y tu mewn a’r tu allan. Mae’r gwaith yn ffigurol, gynrychiadol a llawn dychymyg; rwyf yn hoff o ddangos symudiad a theimlad yn y gwaith. Mae anifeiliaid a phobl a digonedd o ddreigiau!\nFfôn: 01766 771172\nFy nwylo sy'n gwneud y gwaith drwy rwygo papur clai i greu ffurfiau dynol. Mae'n broses greadigol ddigymell ac rwy'n gallu ymateb i'r clai ac mae'r clai'n ymateb i minnau. Rwy'n ymddiddori'n fawr yn y ffurf a'r natur ddynol – ein heiddilwch a'n synhwyrau.\nFfôn: 01286 872367\nRwyf wedi bod yn creu tlysau arian yn fy ngweithdy yn Eryri ers 1975. Mae fy nhlysau yn cynnwys mwclis, breichledi, clustdlysau, dolennau llewys a modrwyau - pob un wedi’i gynllunio ar wahân. Ers cynllunio a chreu’r goron ar gyfer Eisteddfod Genedlaethol 2009, mae fy ngwaith wedi troi’n llawer mwy organig gyda chromliniau a llai o linellau dwys.\nYn gweithio mewn stiwdio agored yn ‘The White Room Gallery, Harlech. Mae Zeb yn gweithio i greu cerfluniau troell, mae’n cyfuno’r rhain gyda nwyddau domestig mewn clai caled.


Cyfarwyddwr LWAAC yn Siarad yn y Gynhadledd Ryngwladol - Living Water Adopt-a-Child\nGorffennaf 2, 2021|In Newyddion Cyffredinol, Unol Daleithiau|Cofnodion 2\nMae ein Living Water Adopt-A-Child Yn ddiweddar, gwasanaethodd y Cyfarwyddwr Rhyngwladol, Steve McDaniel, fel siaradwr ar banel yng Nghynhadledd Liberty Network International (LNI) ym Mhensacola, Florida. Rydym yn eich annog i wylio ei neges a chael eich ysbrydoli gan ddoethineb y Deyrnas a rennir gan y panel cyfan.\n“Er ei bod wedi bod yn anrhydedd mawr i mi wasanaethu Duw am fwy na dau ddegawd, fy nod uchaf yw ei blesio, ”Meddai Steve ar y panel. Parhaodd, “Wrth imi edrych ar ein bugeiliaid profiadol a rhai o'n apostolion i'n harweinwyr uchelgeisiol ac sy'n dod i'r amlwg yn camu i'ch galwad, byddwn yn eich herio gyda 2 Corinthiaid 5: 9: 'Felly rydyn ni'n ei gwneud hi'n nod i'w blesio. ’”\nIn ministry, mae cymaint o wahanol dargedau a thasgau fel y gallant ein llethu a gallwn ddechrau anelu at dargedau nad ydynt “i blesio Duw.”\nSoniodd Steve iddo ymuno â Byddin y Brenin ar ôl gyrfa 20 mlynedd yn y Môr-filwyr. Byddai hyfforddeion yn ymarfer tanio ar ystod sy'n gofyn am hanfodion, aliniad golwg, disgyblaeth, dwylo cyson, a gweledigaeth. Mae rhai o'r hanfodion hynny yr un nodweddion sydd eu hangen ar weinidogion ar gyfer eu gwaith yn y Deyrnas.\nGorffennodd Steve gyda'r syniad y bydd llawer o dargedau y bydd pobl yn dod ar eu traws yn eu ministries. “Hyd yn oed os byddwch yn eu taro, ni fydd pob un ohonynt yn plesio Duw. Iesu yw ein hesiampl; Roedd bob amser yn plesio Duw. ”\n“Felly dywedodd Iesu, 'Pan fyddwch wedi codi Mab y Dyn, yna byddwch yn gwybod mai fi yw ef ac nad wyf yn gwneud dim ar fy mhen fy hun ond yn siarad yn union yr hyn y mae'r Tad wedi'i ddysgu imi. Mae'r un a'm hanfonodd gyda mi; nid yw wedi gadael llonydd i mi, oherwydd rydw i bob amser yn gwneud yr hyn sy’n ei blesio. ’” - Ioan 8: 28-29\nYn ogystal â phresenoldeb Steve ar y panel, roedd gennym hefyd fwrdd yn y digwyddiad a oedd yn caniatáu i fynychwyr y gynhadledd ddysgu mwy am LWAAC a hyd yn oed noddi plentyn.


Panel: 'Dim sail i ariannu pencadlys newydd S4C' - BBC Cymru Fyw\nMae'r panel sy'n cynghori Llywodraeth Cymru ar y diwydiannau creadigol wedi dweud wrth weinidogion nad oes sail i ariannu cynllun Yr Egin.\nBwriad Prifysgol Cymru Y Drindod Dewi Sant ydy datblygu canolfan yng Nghaerfyrddin fydd yn gartref i S4C ymysg nifer o gwmnïau eraill.\nMae rhaglen Y Post Cyntaf BBC Radio Cymru ar ddeall fod y panel, sydd dan gadeiryddiaeth cadeirydd gweithredol Tinopolis, Ron Jones, o'r farn bod clwstwr o gwmnïau creadigol eisoes yn bodoli yn Abertawe.\nYn eu cyngor i'r llywodraeth dyw'r panel ddim wedi ystyried unrhyw fudd ieithyddol, addysgol a chymdeithasegol sydd ynghlwm â'r Egin.\nMae gweinidogion yn parhau i ystyried y cais.\nMae Ysgrifennydd yr Economi, Ken Skates wedi dweud wrth aelodau'r Cynulliad fod "bwlch ariannu" wedi datblygu yn dilyn y cyhoeddiad cyntaf am fanylion y datblygiad, a bod hynny yn "siomedig".\nFe wnaeth y datblygiad dderbyn caniatâd cynllunio ym mis Hydref, ac mae Kier Group wedi cael eu penodi fel y prif adeiladwyr.\nYn y gorffennol mae S4C wedi dweud y byddai 55 o swyddi yn cael eu hadleoli o Gaerdydd gan gytuno i dalu £3m mewn rhent am les 20 mlynedd.\nMae cyfarwyddwyr y cynllun wedi amcangyfrif y bydd y ganolfan newydd yn werth £11m i'r economi leol pob blwyddyn.\nOnd mae llefarydd Plaid Cymru ar yr economi, Adam Price wedi honni y gallai'r ansicrwydd beryglu nid yn unig prosiect Yr Egin, ond Cytundeb Dinas-Ranbarth Abertawe gyfan.\n"Mae'r cytundeb yn dechrau gyda phrosiect Yr Egin yn ei galon, ond mae'r sïon yn peryglu dyfodol £250miliwn o fuddsoddiadau arfaethedig yn Sir Gâr yn unig," meddai.\nWrth ymateb, dywedodd y Cynghorydd Emlyn Dole, Arweinydd Cyngor Sir Gâr, bod y newyddion yn "hynod siomedig ac yn destun cryn ofid".\nDywedodd bod y "gymhariaeth rhwng y datblygiad yn Abertawe a'r Egin yn gwbl amhriodol", oherwydd byddai'r Egin yn cynnig buddiannau "nid yn unig i ranbarth Bae Abertawe, ond i Gymru gyfan".\n"Er taw S4C fydd y prif denant yn Yr Egin, bydd yno hefyd dros 20 o fentrau masnachol o bob cwr o'r Deyrnas Unedig, a fydd yn creu mwy na 150 o swyddi newydd, a chwmnïau deilliedig cysylltiedig a fydd yn darparu cyfleoedd pellach.\n"Yn ogystal mae'n werth nodi pwysigrwydd dod ag S4C i orllewin Cymru, gan fod hynny'n ategu ymrwymiad y rhanbarth i gefnogi Strategaeth Iaith Gymraeg newydd Llywodraeth Cymru a'r nod o gael miliwn o siaradwyr Cymraeg erbyn 2050."\nDoedd Llywodraeth Cymru, y brifysgol nac S4C am ymateb.


Beth y bydd system fewnfudo newydd y DU yn ei olygu i Gymru? – PIGION\nBy seneddymchwil January 17, 2020 January 22, 2020\nBydd system fewnfudo'r DU yn newid o fis Ionawr 2021 a fydd y DU yn gadael yr UE gyda chytundeb neu heb un. Bydd rhyddid i symud yn dod i ben, a bydd un system fewnfudo newydd yn cael ei chyflwyno ar gyfer holl ddinasyddion yr UE a'r rhai nad ydynt o’r UE sy'n symud i'r DU.\nBydd system fewnfudo’r DU yn newid o fis Ionawr 2021 a fydd y DU yn gadael yr UE gyda chytundeb neu heb un. Bydd rhyddid i symud yn dod i ben, a bydd un system fewnfudo newydd yn cael ei chyflwyno ar gyfer holl ddinasyddion yr UE a’r rhai nad ydynt o’r UE sy’n symud i’r DU.\nNid yw Llywodraeth y DU wedi cyhoeddi ei chynigion ar gyfer y system fewnfudo newydd eto. Cyhoeddodd Llywodraeth Theresa May Bapur Gwyn mewnfudo yn 2018, ond mae Llywodraeth Boris Johnson yn bwriadu cyflwyno cynllun gwahanol yn seiliedig ar system bwyntiau debyg i un Awstralia.\nNid yw’n glir sut y bydd y system newydd yn wahanol i system bwyntiau bresennol y DU i ymfudwyr nad ydynt o’r UE, y gallwch ddarllen mwy amdani yn ein herthygl o fis Medi.\nBeth y gallai’r newidiadau hyn ei olygu i’r 80,000 o ddinasyddion yr UE sy’n byw yng Nghymru ar hyn o bryd, ac i bobl sydd am symud i Gymru yn y dyfodol?\nTrafodwyd y materion hyn gan Bwyllgor Materion Allanol a Deddfwriaeth Ychwanegol y Cynulliad y llynedd. Cyhoeddodd ei adroddiad ym mis Tachwedd 2019, a derbyniodd Llywodraeth Cymru ei holl argymhellion. Bydd y Cynulliad yn trafod yr adroddiad ddydd Mercher 22 Ionawr.\nGallai trothwy cyflog £30,000 leihau ymfudiad o’r UE i Gymru 57 y cant dros 10 mlynedd\nAr hyn o bryd, mae angen isafswm cyflog £30,000 ar ymfudwyr nad ydynt o’r UE er mwyn cael y fisa bwyntiau ‘Haen 2’ fwyaf cyffredin (gyda rhai eithriadau ar gyfer grwpiau a swyddi penodol).\nYn 2018, argymhellodd y Pwyllgor Cynghori ar Ymfudo y dylai system fewnfudo newydd y DU gadw’r trothwy hwn ond ehangu rhestr y swyddi cymwys. Roedd o’r farn y byddai’r trothwy hwn yn helpu i gynyddu cyflogau a chodi cynhyrchiant.\nComisiynodd Llywodraeth y DU y Pwyllgor Cynghori ar Ymfudo i drafod opsiynau gwahanol ar gyfer y trothwy, a bydd yn cyhoeddi ei adroddiad ym mis Ionawr 2020.\nMynegodd llawer o bobl bryderon i Bwyllgor MADY ynghylch cadw trothwy cyflog £30,000 yn y system fewnfudo newydd. Mae’r lefel hon yn uwch na chyflog cyfartalog gweithwyr amser llawn yng Nghymru, sef tua £26,000.\nCanfu ymchwil gan Ganolfan Polisi Cyhoeddus Cymru (CPCC) na fyddai bron dwy ran o dair o weithwyr yr UE sydd yng Nghymru ar hyn o bryd yn gymwys i gael fisa Haen 2 gyda throthwy cyflog £30,000. Gallai hyn arwain at ostyngiad 57 y cant yn y cyfraddau mewnfudo o’r UE i Gymru dros 10 mlynedd.\nCytunodd Llywodraeth Cymru â chanfyddiadau’r Pwyllgor, a nododd y dylid cyfrifo unrhyw drothwy cyflog yn y dyfodol ar sail pro-rata er mwyn osgoi gwahaniaethu yn erbyn gweithwyr rhan-amser, sef menywod yn bennaf.\nMae cyflogwyr yn poeni y bydd y system fewnfudo newydd yn costio mwy ac yn gwaethygu prinderau sgiliau\nMae Llywodraeth Cymru yn nodi bod rhai sectorau’n “fwy agored i niwed o safbwynt lleihau mudo o’r UE yn y dyfodol”, gan gynnwys gofal cymdeithasol, iechyd, gweithgynhyrchu, bwyd-amaeth, twristiaeth, lletygarwch, manwerthu ac addysg uwch.\nDywedodd ymatebwyr wrth y Pwyllgor y gallai cyflogwyr o Gymru wynebu costau uwch i recriwtio gweithwyr nad ydynt o’r DU o 2021. Er mwyn cyflogi gwladolion nad ydynt o’r UE yn Haen 2, mae cyflogwyr yn talu Tâl Sgiliau Mewnfudo, sef £1,000 y flwyddyn fesul gweithiwr fel arfer.\nHefyd, mae’n rhaid i weithwyr nad ydynt o’r UE dalu Gordal Iechyd Mewnfudwyr i allu defnyddio’r GIG (a fydd yn cynyddu o £400 i £625). Cafodd Llywodraeth Cymru £14.7 miliwn gan Lywodraeth y DU ar gyfer y Gordal Iechyd Mewnfudwyr yng nghyllideb atodol 2019-20.\nHefyd, dywedodd pobl wrth y Pwyllgor fod yn rhaid i’r system fewnfudo yn y dyfodol sicrhau bod Cymru yn dal i fod yn lle deniadol i fyw, gweithio ac astudio. Dywedodd cyflogwyr fel Airbus wrthym y gallai cynigion y Papur Gwyn rwystro llwybrau recriwtio hirsefydlog a gadael bylchau yng ngofynion Cymru na ellir eu llenwi yn y tymor byr.\nPwysleisiodd y Ffederasiwn Busnesau Bach (FfBB), er bod llawer o fusnesau’n dibynnu ar weithwyr yr UE, nad yw’r mwyafrif ohonynt yn gwybod dim am y system fewnfudo gymhleth i fewnfudwyr nad ydynt o’r UE o ran nawdd a ffioedd.\nCymru sydd â’r gyfran isaf o ddinasyddion yr UE sy’n gwneud cais i’r Cynllun Preswylio’n Sefydlog i Ddinasyddion yr UE\nO Ragfyr 2019, roedd tua 63% o ddinasyddion yr UE yng Nghymru wedi gwneud cais i’r cynllun, o’i gymharu â 84% yn Lloegr, 67% yn yr Alban a 69% yng Ngogledd Iwerddon.\nOs bydd Bil y Cytundeb Ymadael yn pasio, y dyddiad cau ar gyfer gwneud cais i’r Cynllun fydd 30 Mehefin 2021, oni bai y caiff ei estyn. Nid yw’n glir o ran yr hyn a fydd yn digwydd i bobl nad ydynt yn gwneud cais mewn pryd.\nPwysleisiwyd diffyg canolfannau sganio dogfennau yng Nghymru gan ymatebwyr i’r Pwyllgor. Ers hynny, mae nifer y canolfannau wedi codi o un i saith. Hefyd, canfu’r Pwyllgor nad oes lleoliadau gwasanaeth ‘Cymorth Technoleg Ddigidol’ yng ngogledd-orllewin Cymru i bobl y mae arnynt angen cymorth ychwanegol gyda’u cais.\nDywedodd Llywodraeth Cymru a Llywodraeth y DU wrth y Pwyllgor eu bod yn darparu cymorth ychwanegol i helpu pobl i wneud cais, gan gynnwys digwyddiadau ac ymgyrchoedd cyfathrebu. Bydd Llywodraeth Cymru yn diwygio ei negeseuon i sicrhau bod pobl yn ymwybodol o’r cyngor a’r cymorth a ddarperir drwy Gronfa Bontio’r UE a gynhelir ganddi.\nCydlyniant cymunedol a phrawf o statws preswylydd sefydlog\nClywodd y Pwyllgor gyfrifon personol gan ddinasyddion yr UE sy’n byw yng Nghymru. Roedd llawer o’r farn bod gwneud cais yn achosi straen ac yn gwneud iddynt deimlo’n ddigroeso yn y wlad lle y maent yn byw. Ym mis Tachwedd 2019, ailadroddodd y Prif Weinidog a’r Cwnsler Cyffredinol eu negeseuon o gefnogaeth i ddinasyddion yr UE yng Nghymru.\nArgymhellodd y Pwyllgor eto y dylai Llywodraeth Cymru ddiweddaru ei chynllun cydlyniant cymunedol i ystyried yr heriau newydd hyn. Ymrwymodd eisoes i wneud hyn ddwywaith o’r blaen (yn 2018 (PDF, 301KB) ac yn 2017 (PDF, 326KB)), ond ni chyhoeddwyd cynllun newydd.\nRoedd llawer o bobl yn poeni am ddiffyg dogfennaeth ffisegol i brofi eu statws mewnfudo. Dywedodd y Swyddfa Gartref wrth y Pwyllgor fod y statws digidol yn well nag un ffisegol gan na ellir ei golli nac ymyrryd ag ef. Mae’n honni mai’r cyfan y mae angen i ddinasyddion yr UE ei wneud yw dangos eu prawf adnabod er mwyn cael mynediad at wasanaethau iechyd, tai a budd-daliadau.\nAr 15 Ionawr, mabwysiadodd Senedd Ewrop benderfyniad sy’n tynnu sylw at ystod o bryderon ynghylch y Cynllun Preswylio’n Sefydlog i Ddinasyddion yr UE, yn enwedig yr ansicrwydd ynghylch yr hyn a fydd yn digwydd i bobl nad ydynt yn gwneud cais erbyn y dyddiad cau, y diffyg dogfennaeth ffisegol, a lledaeniad daearyddol canolfannau sganio dogfennau a gwasanaethau ‘cymorth technoleg ddigidol’.\nAr 17 Ionawr adroddwyd bod Llywodraeth y DU yr wythnos hon wedi rhoi ‘sicrwydd’ i’r UE am ddinasyddion yr UE nad sydd yn gwneud cais erbyn y dyddiad cau.\nA ddylid cael rheolau mewnfudo gwahanol ar gyfer Cymru?\nMae Llywodraeth Cymru yn nodi “os nad yw polisi mewnfudo Llywodraeth y DU yn y dyfodol yn mynd i’r afael ag anghenion economaidd, demograffig a chymdeithasol Cymru, yna byddwn yn ystyried opsiynau ar gyfer polisi mewnfudo gwahanol i ardaloedd penodol ar ôl Brexit [nad yw] o reidrwydd yn gofyn am ddatganoli pwerau mewnfudo”.\nOnd mae hefyd yn nodi na chanfu ymchwil ddiweddar achos cryf dros amrywiadau rhanbarthol i bolisi mewnfudo.\nTrothwyon cyflog rhanbarthol\nDywedodd Llywodraeth Cymru y gallai trothwyon cyflog is ar gyfer rhanbarthau ag enillion cyfartalog is fod yn broblem, o ystyried penderfyniad y Comisiwn Cyflogau Isel i bennu’r Isafswm Cyflog Cenedlaethol ar lefel y DU er mwyn lleihau anghydraddoldeb oedran. Mae Llywodraeth Cymru hefyd wedi dadlau yn erbyn trothwyon cyflog is ar gyfer y sector cyhoeddus yng Nghymru.\nSystem wasgaru ranbarthol debyg i un Awstralia\nMae ymateb Llywodraeth Cymru yn nodi y gallai system bwyntiau debyg i un Awstralia gynnig cyfleoedd ar gyfer amrywiadau rhanbarthol.\nYn ôl y sôn, awgrymodd Priti Patel AS, yr Ysgrifennydd Cartref, y gallai pwyntiau ychwanegol gael eu dyfarnu i bobl am weithio i ffwrdd o Lundain neu dde-ddwyrain Lloegr. Mae hyn yn debyg i ddull gwasgaru rhanbarthol Awstralia, lle y gall taleithiau a thiriogaethau enwebu gweithwyr ar sail meini prawf y maent yn eu datblygu eu hunain.\nArgymhellodd y Pwyllgor y dylid sefydlu rhestr galwedigaethau â phrinder ar gyfer Cymru, fel yn yr Alban. Ond mae Llywodraeth Cymru yn nodi’r effaith fach y gallai ei chael, o gofio ei bod yn debygol bod y galwedigaethau sydd ar y rhestr yn debyg i’r DU gyfan. Dim ond dwy alwedigaeth ychwanegol a geir yn rhestr yr Alban: gwyddonwyr ffisegol ac ymarferwyr meddygol.\nMae hefyd yn dweud y gallai’r rhestr galwedigaethau â phrinderddod yn llai effeithiol pe bai’r system fewnfudo newydd yn diddymu’r cyfyngiad fisa Haen 2 a phrawf preswylio’r farchnad lafur. Yr unig fanteision sydd ar ôl bod galwedigaeth ar y rhestr galwedigaethau â phrinderyw trothwyon cyflog is a ffioedd fisa is. Mae’r Llywodraeth yn pryderu ei bod hefyd yn debygol y gallai “Llywodraeth y DU gyfleu hyn fel consesiwn sylweddol”, ond na fyddai’n cael fawr o effaith yn ymarferol.\nYn dilyn argymhelliad y Pwyllgor, cytunodd Llywodraeth Cymru i gomisiynu ymchwil ar effaith bosibl cyfraddau ymfudo is ar dueddiadau demograffig yn y dyfodol, yn enwedig yr effaith ar y sylfaen drethu.\nYn 2017, dadleuodd Llywodraeth Cymru fod rhyddid i symud yn cael ei gadw, ond â chysylltiadau agosach â chyflogaeth, a chyda dull cryfach o fynd i’r afael â chamfanteisio ar weithwyr a chyflog isel. Gyda chynigion Llywodraeth y DU ar gyfer system fewnfudo newydd yn dal i fod yn y fantol, mae cyfleoedd o hyd i sicrhau y caiff llais Cymru ei glywed.\nEr hwylustod, rydym yn cyfeirio at ddinasyddion yr UE, yr Ardal Economaidd Ewropeaidd (AEE) a’r Swistir fel ‘dinasyddion yr UE’ yn yr erthygl hon.\nTags: Brexit Ewrop Polisi Pwyllgorau Y Cyfarfod Llawn\nNext Entry Ymateb yr heddlu i’r rhai sydd mewn argyfwng iechyd meddwl


Edrych ar ôl rhywun heb alluedd meddyliol - Dewis Cymru\nEdrych ar ôl rhywun heb alluedd meddyliol\nOes os gan rywun alluedd meddyliol mae’n golygu eu bod yn gallu deall gwybodaeth a’i chofio’n ddigon hir i wneud penderfyniad am fater penodol.\nNid yw meddu ar alluedd meddyliol yn golygu o reidrwydd eu bod yn gwneud penderfyniadau rydych chi’n cytuno â nhw – neu hyd yn oed penderfyniadau sydd orau iddyn nhw – ond mae ganddyn nhw’r hawl i wneud y penderfyniad hwnnw.\nGall rhywun golli ei alluedd meddyliol o ganlyniad i ddementia datblygedig, anableddau dysgu difrifol neu anaf i’r pen.\nNi ddylech byth ragdybio nad oed gan y person rydych chi’n edrych ar ei ôl alluedd oherwydd ei oedran, golwg, ymddygiad neu anabledd – neu am eich bod chi’n anghytuno â’u penderfyniadau.\nGofalu am rywun sydd â galluedd meddyliol o hyd\nFel gofalwr i rywun ni ddylech chi ragdybio y gallwch wneud penderfyniadau ar eu rhan.\nBernir bod gan y person rydych chi’n edrych ar eu hôl alluedd i wneud penderfyniadau – gyda chymorth neu eiriolaeth – oni bai bod casgliad fel arall.\nGallan nhw gyfathrebu’r penderfyniadau hyn mewn dulliau amrywiol, gan gynnwys ysgrifennu, iaith arwyddion neu drwy luniau. Efallai eu bod hyd yn oed yn defnyddio symudiadau syml y cyhyrau fel gwasgu llaw neu amrantu.\nGofalu am rywun sy’n debygol o golli eu galluedd meddyliol\nOs ydych chi’n gofalu am rywun â dementia, bydd y ddau ohonoch chi’n gwybod eu bod yn debygol o golli eu galluedd i wneud penderfyniadau ar ryw adeg yn y dyfodol.\nSiaradwch â nhw am sefydlu Atwrneiaeth Arhosol i adael i chi wneud penderfyniadau ar eu rhan. Mae yna ddau fath ac mae’n rhaid i chi eu cofrestru tra bod gan y person rydych chi’n edrych ar eu hôl alluedd o hyd. Mae cofrestru’n cymryd tua chwe wythnos.\nGofalu am rywun sydd heb alluedd meddyliol\nOs nad oes gan y person rydych chi’n edrych ar eu hôl alluedd meddyliol yn barod ni chewch wneud cais am Atwrneiaeth Arhosol.\nYn hytrach, bydd angen i chi wneud cais i’r Llys Gwarchod i fod eu dirprwy.\nRhaid i benderfyniadau sy’n cael eu cymryd ar ran pobl sydd heb alluedd fod er eu lles gorau nhw bob tro.\nOs ydych chi’n gofalu am berson sy’n derbyn taliadau uniongyrchol ac nad oes ganddynt alluedd meddyliol yna mae’n bosibl y gofynnir i chi reoli eu taliadau uniongyrchol drostynt.


Erthygl: Chwarae Teg. Awgrymiadau ar gyfer ymddiriedolwyr.\nHDC Cefnogi Chwarae Teg\nChwarae Teg — November 6, 2015\nJoy Kent, "Mae Chwarae Teg yn gweithio i gywiro’r diffyg cydbwysedd drwy brosiectau, rhwydweithiau, a gwaith polisi ac ymgyrchu." Os ydych yn fenyw sy’n ystyried dod yn aelod bwrdd ac am gael sgwrs bellach am hynny, cysylltwch ag Emma Tamplin - emma.tamplin@chwaraeteg.com.\nJoy Kent yw Prif Weithredwr Chwarae Teg, yr elusen sy’n gweithio i greu Cymru lle mae menywod yn llwyddo ac yn ffynnu.\nFel rhan o’n cyfres Wythnos Ymddiriedolwyr, mae Joy yn dweud wrthym am ei phrofiadau fel ymddiriedolwr ac yn rhoi rhai awgrymiadau ar gyfer y rhai sy’n meddwl dod yn un.\nRwyf yn falch iawn o gael fy ngwahodd i ddarparu blog yn ystod Wythnos yr Ymddiriedolwyr. Mae’n bwysig ein bod yn cael rhagor o fenywod ar fyrddau elusennau, a bod cyflogwyr yn cymell ac yn annog eu staff i ddod yn ymddiriedolwyr.\nA siarad yn bersonol, rwyf wedi dal nifer o swyddi fel ymddiriedolwr ac aelod o fwrdd. Y gyntaf oedd fel aelod o fwrdd y gymdeithas dai leol, a’r ail oedd bod yn ymddiriedolwr i WCVA ac rwyf yn parhau’n gyfarwyddwr ar Wasanaethau WCVA.\nRwyf hefyd wedi fy mhenodi i swydd gyhoeddus yn aelod annibynnol o’r Pwyllgor Monitro Rhaglen sy’n goruchwylio’r defnydd o gyllid Ewropeaidd yng Nghymru.\nFy ngobaith yw fy mod wedi cyfrannu’n gadarnhaol at y sefydliadau hyn drwy’r swyddi hyn, ac rwyf yn annog menywod eraill a’u cyflogwyr i roi cynnig arni!\nMae corff cynyddol o ymchwil yn dangos yn glir fod cydbwysedd rhwng y rhywiau wrth wneud penderfyniadau’n dod â manteision mawr wrth gynllunio a darparu gwasanaethau a chynhyrchion.\nMenywod yw mwyafrif y boblogaeth yng Nghymru, ond mae llai o fenywod nag o ddynion mewn swyddi cyhoeddus a rhaid cywiro’r diffyg cydbwysedd hwn.\nNid er mwyn bod yn deg â menywod unig y mae hyn, ond hefyd i sicrhau ein bod gwlad fach ni’n meithrin ac yn hybu’r talentau gorau, beth bynnag yw eu rhyw.\nDyfyniad Erthygl trwy garedigrwydd WCVA.\nDarllenwch yr erthygl lawn: Awgrymiadau ar gyfer ymddiriedolwyr.\nNext post Diwrnod Cyflog Cyfartal 2015\nPrevious post Y Bil Diwygio Lles a Gwaith


Lansio llyfr Catalaneg i leisio “gwrthwynebiad” at Sbaen – Golwg360\nLansio llyfr Catalaneg i leisio “gwrthwynebiad” at Sbaen\nY bardd, Menna Elfyn, wnaeth sgwennu Murmur/Murmuri\nMae’r Cynulliad wedi datgan ei “gwrthwynebiad” at sefyllfa wleidyddol Catalwnia trwy gynnal lansiad llyfr yn y Senedd.\nDyna farn Menna Elfyn, y bardd a sgwennodd Murmur, ac a fu ynghlwm â lansiad y cyfieithiad Catalaneg Murmuri ddydd Mercher (Medi 18).\nMae’r caethiwed yn thema amlwg yn y gyfrol, ac mae’r llyfr eisoes wedi cael ei chyflwyno i wleidyddion Catalanaidd sydd wedi’u carcharu gan Lywodraeth Sbaen.\nYn groes i ewyllys Sbaen mi gynhaliodd Catalwnia refferendwm annibyniaeth yn 2017, ac yn ei sgil cafodd sawl gwleidydd amlwg eu carcharu. Ymateb i hyn oedd y lansiad, yn ôl y bardd.\n“Roedd lansiad y llyfr yn ffordd o hyrwyddo neges ynglŷn â charchariad a gwrthwynebiad Senedd Cymru i’r ffaith bod y rhain yn y carchar o hyd,” meddai wrth golwg360.\n“A’u bod nhw wedi gweithredu yn ddemocrataidd fel Seneddwyr.”\nÂ chaethiwed yn thema, mae prif gerddi’r gyfrol yn mynd i’r afael â charchariad Catrin Glyndŵr, merch y tywysog canoloesol, a’i phlant.\nCafodd ei dal gan y Saeson yn dilyn marwolaeth ei gŵr, Edmund Mortimer, a chafodd ei chaethiwo â’i merched yn Nhŵr Llundain.\nRhai dyddiau cyn y lansiad roedd hi’n Ddiwrnod Owain Glyndŵr (Medi 16), ac mae Menna Elfyn yn teimlo bod hynny’n tynnu sylw at hynny.\n“Mae’n addas iawn hefyd ei fod wedi’i lansio yn wythnos Owain Glyndŵr yn cael ei gofio,” meddai. “Mae Catrin Glyndŵr wedi cael ei hanghofio, ond mae’n cael ei chofio mewn cerddi.”\nDyw’r bardd ddim am gyfyngu’i gwaith i’r Gymraeg ar Gatalaneg yn unig ac mae cyfieithiadau Eidaleg ac Arabeg o’i llyfrau eraill ar y gweill.\nMae’n jocian ei bod yn byw “rhwng cyfieithwyr, ac ieithoedd, a gwledydd” ac mae’n sôn am sut mae gwaith creadigol yn medru creu cysylltiadau rhwng gwledydd.\n“Llenyddiaeth a barddoniaeth yw unig bethau sy’n gallu croesi ffiniau a gwledydd heb basborts a fisas,” meddai. “Ac maen nhw’n gallu creu pontydd.”\nDigwydd bod ‘pont’ yw’r gair am ‘bont’ yn y Gatalaneg, ‘murmuri’ yw ‘murmur’, ac mae ‘mantell’ yn union yr un peth yn y ddwy iaith. Mae’r bardd yn hoff o’r cyd-ddigwyddiad hapus yma.\n“Mae yna lot o eiriau,” meddai. “Er nad yw’n iaith perthyn i’r Gymraeg. Mae’n rhyfedd sut mae ieithoedd rhywsut wedi dod i’r un math o seiniau a geiriau.”\nRoedd Eluned Morgan, Gweinidog y Gymraeg, a’r Llywydd, Elin Jones wedi cymryd rhan yn y digwyddiad – mae Aelod Cynulliad Ceredigion wedi ymweld ag un o’r carcharorion Catalanaidd, Carme Forcadell, yn ei chell.\nA daeth prif lansiad y Senedd yn sgil lansiad gyntaf canolfan Yr Egin, yng Nghaerfyrddin.\n'Carreg Llam' gan Guto Dafydd yn cyfeirio hunanladdiad


Egni cymunedol ac ymuno ag Ynni Cymunedol Cymru.\nCyfeiriadur Aelodau Cymunedol\nBuddion ymuno ag YCC\nDechrau Prosiect eich hun\nDechreuais weithio gyda thîm Ynni Cymunedol Cymru fel Swyddog Ymchwil a Pholisi yn ddiweddar. Ddes i ar draws ynni cymunedol am y tro cyntaf nôl yn 2015 mewn darlith polisi ynni yn ystod prynhawn cysglyd. Roedd y darlithydd yn siarad am y syniad o gymysgedd ynni, a dangosodd ddarlun o’r ystod o ddulliau o gynhyrchu ynni a’u maint – o PV cartref i ffermydd gwynt enfawr. Yng nghanol y darlun oedd ynni cymunedol, dull cynhyrchu oedd yn siapio rhan o’r system ynni ehangach, gydag enghreifftiau oedd yn amrywio o hydros bychain yn yr Alban i PV solar ar neuadd bentref yn Nyfnaint. Doedd hyn ddim yn rhywbeth oeddwn i wedi dod ar draws o’r blaen, a thaniodd fy nychymyg. Dw i wedi bod yn cymryd nodiadau ar bopeth yn ymwneud ag ynni cymunedol ers hynny, a pharhau i ddysgu am y sector bychan ond cydnerth hwn yn y DU, yn enwedig yng Nghymru.\nSylweddolais fod ynni cymunedol yn gweddu Cymru am fod ei chymunedau wedi’u clymu at y tirwedd, yn agos at adnoddau naturiol gyda mynyddoedd ac afonydd. Wrth feddwl am fy magwraeth yn Eryri, ar ochrau’r Carneddau gyda’u nifer o droeon gwyntog, a’r cyfnod nes ymlaen yn nyffryn Peris a nofio yn Llyn Padarn – dw i wedi bod yn ffodus i brofi’r amrywiaeth o dywydd Cymreig, o glaw a chenllysg i’r ysbeidiau heulog prin.\nMae wedi bod yn gyffrous iawn i weld hydros cymunedol yn cael eu datblygu yn nyffryn Ogwen a Pheris dros y blynyddoedd diwethaf, a gweld pobl yn casglu at ei gilydd i greu ynni cymunedol ac incwm ohonynt. Peth braf hefyd yw gweld cymunedau’n gwneud defnydd da o’r glaw sydd gennym ni yma yng Nghymru!\nMaent yn gymunedau sydd â pherthynas agos â’r tirwedd – ac yn enwau’r mentrau ynni cymunedol – Ynni Padarn Peris ac Ynni Ogwen – fe welwn ni’r cysylltiad ag Afon Ogwen ac Afon Goch yn Nyffryn Peris. Mae’r cyswllt hwn rhwng ynni a thirwedd wedi bodoli ers y cyfnod diwydiannol yn y rhan yma o Gymru, gyda thechnoleg hydro a oedd yn cael ei ddefnyddio mewn chwareli llechi yn y gorffennol, bellach yn cael ei defnyddio i gefnogi prosiectau ynni adnewyddadwy. Dyma yw grym ynni cymunedol: defnyddio adnoddau lleol i bweru’r hydro cymunedol yn grymuso cymunedau lleol drwy gadw buddion lleol.\nWedi ychydig yn rhagor o ddarlithoedd a gorffen fy MSc mewn Newid Hinsawdd, ddes i nôl i Gymru, a bod yn ddigon ffodus i ddilyn y syniadau hyn a fy niddordeb mewn pynciau amgylcheddol ac ynni adnewyddadwy yng nghymunedau Cymru. Roedd hyn ar ôl derbyn nawdd gan KESS2 ar gyfer PhD ym Mhrifysgol Bangor gan weithio mewn partneriaeth ag Ynni Padarn Peris. Testun y PhD oedd ‘Energised Welsh communities’, ac roeddwn yn archwilio nid yn unig y dulliau o gynhyrchu ynni adnewyddadwy, ond hefyd yr ystod eang o effeithiau cymdeithasol oedd yn codi o’r prosiectau hyn.\nFel rhan o’r PhD, roedd hi’n wych i weithio gydag ystod o brosiectau – diolch i bawb wnaeth rhoi amser i gael panad a sgyrsiau am brosiectau ynni cymunedol yn eu cymuned leol. Ges i fy nghroesawu gan wirfoddolwyr oedd yn gweithio ar hydros yng ngogledd Cymru, a mynd am dro i weld tyrbeini gwynt yn ne Cymru hefyd. Ar y cyfan, dangosa’r PhD y gwerth ychwanegol sydd gan brosiectau cymunedol i greu effaithiau cymdeithasol law yn llaw â kWh. Mae cael dewisiadau lleol, adeiladu hyder ac ymdeimlad o reolaeth ond yn rhai o’r canlyniadau sy’n codi o brosiectau ynni cymunedol. Maent yn arwain at bobl yn cymryd rhan, ac yn gosod be sy’n teimlo’n aml fel pynciau amgylcheddol haniaethol o fewn cyd-destun lleol drwy fentrau addysgiadol.\nGyda’r swydd newydd a’r flwyddyn newydd hon, dw i’n edrych ymlaen at weithio gyda CEW i ddatblygu ein dealltwriaeth o’r cyfleoedd a’r heriau sy’n ein hwynebu yng nghymunedau Cymru wrth i ni gymryd rhan a gweld budd y newid at gymdeithas ddi-garbon.\n...Yn ôl i'r rhestr.\nTanysgrifiwch am ein Cylchlythyr\nI fod y cyntaf i glywed ein newyddion & cynigion diweddaraf, llenwch y ffurflen isod:\n© 2021 Ynni Cymunedol Cymru. Cedwir bob hawl. Gwefan gan Delwedd.\nSitemap | Polisi Cwcis | Polisi Preifatrwydd | Telerau Defnyddio


Cymru’n barod i adael y cae os yw’r tîm yn wynebu camdriniaeth hiliol, medd Page – Golwg360\nMae rheolwr Cymru, Robert Page, wedi dweud bod ei chwaraewyr yn barod i gerdded oddi ar y cae yn eu gêm ragbrofol yng Nghwpan y Byd yn erbyn y Weriniaeth Tsiec ym Mhrag os ydyn nhw’n wynebu camdriniaeth hiliol “annerbyniol”.\nMae Cymru’n mynd i brifddinas y Weriniaeth Tsiec wythnos yn unig ar ôl i chwaraewr Rangers, Glen Kamara, gael ei gam-drin yn hiliol yno yn ystod gêm Cynghrair Europa.\nMae UEFA wedi agor ymchwiliad i’r digwyddiadau hynny yn ystod y gêm rhwng Sparta Prague a Rangers – digwyddiadau a sbardunodd ddadl ddiplomataidd rhwng y Weriniaeth Tsiec a’r Deyrnas Unedig.\nGwaharddwyd cefnogwyr Sparta yn dilyn camdriniaeth hiliol o Tchouameni Aurelius, chwaraewr Monaco, ym mis Awst – ond caniatawyd i tua 10,000 o blant ysgol fynd i’r gêm yn erbyn Rangers, a chafodd Kamara – a gafodd ei gam-drin yn hiliol gan chwaraewr Slavia Prague yn ôl ym mis Mawrth – ei dargedu gyda “chamdriniaeth ffiaidd,” yn ôl undeb chwaraewyr yr Alban.\nFodd bynnag, yn eu tro, galwodd Sparta’r honiadau yn “ymosodiadau senoffobig” ar y plant a oedd yn bresennol, a chafodd llysgennad Prydain i’r Weriniaeth Tsiec ei alw i gyfarfod gan weinidog tramor y wlad.\nPolisi “dim goddefgarwch” gan Gymru\nPan ofynnwyd sut y byddai Cymru yn ymateb i gamdriniaeth hiliol yn erbyn ei chwaraewyr yn Stadiwm Sinobo ddydd Gwener, dywedodd Page y byddai gan gan Gymru bolisi “dim goddefgarwch”.\n“Mae protocolau ar waith a bydd pob un chwaraewr yn yr ystafell newid yn gwybod bod ganddynt gefnogaeth y cyrff llywodraethu priodol,” meddai Page.\n“Os oes angen cymryd camau, byddwn yn sicr yn gwneud hynny fel grŵp.\n“Ni fyddwn yn goddef hynny – ni fydd unrhyw oddefgarwch o ran unrhyw gamdriniaeth hiliol.\nCymryd y ben-glin\n“Fe fyddwn ni’n cymryd y ben-glin oherwydd dyna, yn ein barn ni, yw’r neges gywir i barhau i’w dangos,” meddai Page.\n“Allwn ni ddim dylanwadu ar sut mae’r dorf yn ymateb. Ond beth wnawn ni yw ymddwyn yn briodol. Ry’n ni’n gwybod fel grŵp beth sy’n dderbyniol a beth sydd ddim.”\nDywedodd Gareth Bale fis diwethaf, ar ôl i chwaraewyr Lloegr ddioddef camdriniaeth hiliol yn Hwngari, y byddai ef yn cefnogi ei chwaraewyr yn cerdded oddi ar y cae yn wyneb ymddygiad o’r fath.\nBydd Bale yn methu’r gêm hon oherwydd anaf, ond dywedodd Page ei fod yn llwyr gymeradwyo safbwynt yr ymosodwr.\nDywedodd Page: “Wrth gwrs mae [cerdded i ffwrdd] yn opsiwn. Os yw mor ddrwg â hynny, a’n bod ni’n credu ei fod yn gwbl annerbyniol, y gamdriniaeth y mae’r chwaraewyr yn ei gael, yna’n sicr [byddem yn gwneud hynny].\n“Rydyn ni i gyd yn sefyll gyda’n gilydd ac os oes angen gwneud, yna rydyn ni’n gwbl barod i wneud hynny.”\n“Mae chwarae dros Gymru’n golygu popeth i mi”\nAaron Ramsey’n pwysleisio ei ymroddiad i Gymru ac yn dweud bod hyfforddiant Cymru’n ei siwtio’n well na dulliau Juventus


Cael trafferth talu eich morgais? Skip to Navigation\nCael trafferth talu eich morgais? Cael trafferth talu eich morgais? Os ydych yn cael trafferth talu eich morgais, byddwn yn ceisio eich helpu. Yma rydym yn esbonio sut y byddwn yn eich trin yn deg, a pha gamau y dylech eu cymryd i’ch helpu eich hun.\nCysylltu â chi cyn gynted â phosibl i drafod eich problem.\nSiarad ag asiantaeth sy’n rhoi cyngor ar ddyledion (er enghraifft, Cyngor ar Bopeth), os byddwch am i ni wneud hynny.\nRhoi amser rhesymol i chi dalu’r ddyled.\nCymryd camau i adfeddiannu eich cartref dim ond os na allwn ddatrys y broblem gyda chi\nEfallai y gallwn\nDrefnu cynllun talu newydd gyda chi, gan ystyried eich buddiannau chi a’n buddiannau ni.\nNewid y ffordd rydych yn gwneud eich taliadau, neu’r dyddiad rydych yn eu gwneud.\nCaniatáu i chi ad-dalu eich morgais dros gyfnod hirach o amser (a fyddai’n lleihau eich taliadau misol) ond gan gynyddu’r cyfanswm y byddwch yn ei ad-dalu yn y pen draw.\nNewid y math o forgais\nOs na allwn gynnig unrhyw rai o’r opsiynau hyn i chi, byddwn yn egluro pam. Os gallwn wneud un o’r trefniadau hyn gyda chi, byddwn yn egluro sut y byddai’n gweithio ac yn rhoi amser i chi ei ystyried. Os na allwn gynnig unrhyw un o’r opsiynau hyn i chi, mae’n bosibl y gallem gytuno i chi aros yn yr eiddo a gwerthu’r eiddo eich hun yn dibynnu ar eich amgylchiadau.\nBeth y gallwch ei wneud i’n helpu\nFfoniwch ni ar 0330 333 4020 (rhwng 9am a 5pm o ddydd Llun i ddydd Gwener).\nDywedwch wrthym cyn gynted â phosibl os ydych yn cael trafferth ad-dalu eich morgais neu os ydych yn credu y gallech gael problemau’n fuan.\nCeisiwch gyngor ar ddyledion os hoffech gael help i reoli eich arian.\nGwnewch yn siŵr eich bod yn rhoi gwybod beth sy’n digwydd i unrhyw bobl eraill sy’n talu’r morgais, ac unrhyw un sy’n gwarantu’r morgais.\nCadwch at y cynllun talu y cytunwyd arno, neu dywedwch wrthym os bydd newid yn eich amgylchiadau a allai effeithio ar y trefniant. Os na fyddwch yn gwneud y taliadau y cytunwyd arnynt, gallai fod yn rhaid i ni fynd i’r llys i adennill unrhyw arian sy’n ddyledus gennych, neu i adfeddiannu eich eiddo.\nHolwch a allwch gael unrhyw fudd-daliadau’r wladwriaeth neu gredydau treth a allai helpu i gynyddu eich incwm.\nOs oes gennych bolisi yswiriant, holwch a fyddai’n helpu gyda’ch taliadau.\nDywedwch wrthym os byddwch yn symud i gyfeiriad newydd.\nEfallai y byddwch am siarad â chynghorydd proffesiynol, fel cynghorydd dyledion neu gyfreithiwr, cyn newid eich trefniadau morgais. Byddem yn argymell yn gryf eich bod yn ceisio cyngor annibynnol, am ddim, ar ddyledion.\nCostau a thaliadau\nOs oes gennych ôl-ddyledion, efallai y bydd yn rhaid i ni godi tâl arnoch am waith gweinyddol a chostau cyfreithiol rhesymol. Byddwn yn dweud wrthych faint y bydd yn rhaid i chi ei dalu. Os na allwn gytuno ar ffordd ymlaen:\nGallem anfon cynghorydd dyledion i’ch gweld i drafod eich amgylchiadau ariannol, a gellid ychwanegu cost yr ymweliad at gyfrif eich morgais.\nGallem ddechrau achos llys i adfeddiannu eich cartref. Os byddwn yn dechrau achos llys yn eich erbyn, byddem yn argymell yn gryf eich bod yn mynd i’r llys a cheisio cyngor annibynnol ar ddyledion.\nNid yw’r ffaith ein bod yn dechrau achos llys o reidrwydd yn golygu y byddwn yn adfeddiannu eich cartref. Byddwn yn parhau i geisio datrys y broblem gyda chi. Adfeddiannu yw’r dewis olaf.\nCyn i ni adfeddiannu eich cartref, byddwn yn rhoi cyngor i chi ynglŷn â chysylltu â’ch awdurdod lleol i weld a allant ddod o hyd i rywle arall i chi fyw\nGwerthu eiddo ar ôl ei adfeddiannu\nOs byddwn yn adfeddiannu eich cartref:\nByddwn yn ei werthu am y pris gorau y gallwn ei gael yn rhesymol. Byddwn yn ceisio ei werthu cyn gynted â phosibl\nByddwn yn rhoi amser rhesymol i chi fynd â’ch eiddo o’ch cartref (14 diwrnod)\nByddwn yn defnyddio’r arian a godwyd trwy werthu eich cartref i dalu eich morgais ac unrhyw fenthyciadau neu daliadau eraill\nOs bydd unrhyw arian yn weddill, byddwn yn ei dalu i chi os bydd gennych hawl iddo. Efallai y bydd pobl eraill sydd â hawl i gael yr arian dros ben. Er enghraifft, ail fenthyciwr neu eich Ymddiriedolwr mewn Methdaliad os ydych wedi cael eich datgan yn fethdalwr. Beth fydd yn digwydd os na fydd y pris gwerthu yn talu morgais y Principality yn llawn?\nOs na fydd digon o arian o’r gwerthiant i dalu’r morgais cyfan, bydd y swm sy’n weddill yn ddyledus gennych o hyd (dyled diffyg). Byddwn yn dweud wrthych faint yw’r ddyled hon cyn gynted â phosibl\nOs gwnaethoch brynu eich cartref gyda benthycwyr eraill, mae pob un ohonoch yn gyfrifol am yr holl arian a fenthycwyd. Mae hyn yn wir hyd yn oed os mai dim ond rhan o’r morgais yr ydych yn ei thalu fel arfer\nByddwn yn cysylltu â chi o fewn chwe blynedd i werthu eich eiddo, i drefnu i chi ad-dalu’r hyn sy’n ddyledus gennych o hyd\nByddwn yn ystyried eich incwm a’ch treuliau wrth drefnu cynllun talu ar gyfer y ddyled diffyg hon gyda chi. Ond os na allwn drefnu cynllun addas, gallem fynd i’r llys i gael ein harian yn ôl. Efallai y bydd yn rhaid i chi dalu costau llys ychwanegol\nOs nad ydych yn talu dyled diffyg, gallai effeithio ar eich gallu i gael credyd yn y dyfodol\nOs nad ydych yn credu ein bod wedi eich trin yn deg, gallwch gwyno i’r Adran Gydymffurfiaeth, Cymdeithas Adeiladu’r Principality, Blwch Post 89, Heol y Frenhines, Caerdydd CF10 1UA.\nOs na fyddwch yn fodlon ar y ffordd yr ydym wedi ymdrin â’ch cwyn, gallwch ei chyfeirio at yr Ombwdsmon Ariannol. Mae Gwasanaeth yr Ombwdsmon Ariannol yn darparu gwasanaeth annibynnol ac am ddim i gwsmeriaid.\nGwasanaeth yr Ombwdsmon Ariannol\nLlundain E14 9SR\nRhif ffôn: 0845 080 1800\nGall rhai cwmnïau gynnig benthyciadau newydd i chi neu hyd yn oed eich gwahodd i werthu eich eiddo iddynt ac yna ei brydlesu yn ôl fel ffordd o ddatrys eich anhawster ariannol tymor byr. Byddwch yn ofalus, oherwydd y gallai camau o’r fath eich rhoi o dan anfantais yn y tymor hir. Rydym yn eich cynghori i geisio cyngor annibynnol cyn gwneud unrhyw drefniant o’r math hwn.\nGallech fod yn ystyried trosglwyddo eich allweddi i ni. Os ydych yn gwneud hyn, ni fydd yn cael gwared ar unrhyw ddyled i ni, ac rydym yn eich cynghori i drafod yr opsiwn hwn gyda ni cyn cymryd unrhyw gamau o’r fath.\nAr gyfer cyngor annibynnol ar faterion ariannol a thai:\nShelter (Lloegr) - 0808 800 4444 (Rhadffôn) Shelter Cymru - 0845 075 5005 Llinell Ddyled Genedlaethol - 0808 808 4000 (Rhadffôn) StepChange Debt Charity - 0800 138 1111 (Rhadffon)\nAdvice UK - 020 7469 5700 Payplan - 0800 917 7823 (Rhadffôn) Cyngor ar Bopeth (CAB) - 0844 477 2020 (Cymru)\nArchwiliad Iechyd y Gwasanaeth Cynghori Ariannol\n0330 333 4020\nAm ba mor hir mae fy nghynnig morgais yn ddilys?\nBeth yw Arolwg Prynwr Cartref?\nDolenni i'n cwsmeriaid presennol\nCael trafferth talu eich morgais? Services for Existing Mortgage Customers Rate Change Ffioedd a thaliadau morgeisi Archwiliad Iechyd gan y Gwasanaeth Cynghori Ariannol Principality. Lle mae cartref yn bwysig.\nPreifatrwydd a Diogelwch Hygyrchedd Gyrfaoedd Cyfreithiol Map o'r Safle Polisi Cwcis Cyflenwyr Principality Ein Polisi laith Gymraeg Women in finance Caiff Cymdeithas Adeiladu'r Principality ei hawdurdodi gan yr Awdurdod Rheoleiddio Darbodus a'i rheoleiddio gan yr Awdurdod Ymddygiad Ariannol a'r Awdurdod Rheoleiddio Darbodus, cyfeirnod 155998.


Y Cynnig Gofal Plant yn rhoi hwb i’r Gogledd | LLYW.CYMRU\nY Cynnig Gofal Plant yn rhoi hwb i’r Gogledd\nMae dros 3,200 o blant ar draws y Gogledd yn manteisio ar gynnig gofal plant Llywodraeth Cymru, gyda dros 600 o leoliadau bellach yn ei ddarparu.\nMae cyfleusterau ar draws y Gogledd hefyd wedi elwa ar dros £24.8m o fuddsoddiad mewn prosiectau cyfalaf o ganlyniad i’r cynnig, ac mae dros £2m wedi’i fuddsoddi yn y rhanbarth fel rhan o’r grantiau bach sydd ar gael gyda’r cynllun.\nMae Llywodraeth Cymru wedi ymrwymo i ddarparu 30 awr o addysg a gofal plant y blynyddoedd cynnar wedi’i ariannu gan y llywodraeth am hyd at 48 wythnos y flwyddyn i holl blant tair a phedair oed rhieni cymwys sy’n gweithio.\nYmwelodd y Dirprwy Weinidog Iechyd, Julie Morgan â Meithrinfa Ddydd Caego yn Wrecsam i glywed am eu profiadau o’r cynnig.\nMae dros 600 o blant ardal Wrecsam wedi defnyddio’r cynnig, gyda 17 o blant yn manteisio arno ym meithrinfa Caego. Mae’r feithrinfa hefyd wedi derbyn £10,000 o gynllun grantiau bach y Cynnig Gofal Plant i osod canopi ac ymestyn eu harwynebedd chwarae awyr agored.\nMae’r Gogledd yn manteisio’n fawr iawn ar y Cynnig Gofal Plant, gyda ffigurau ardderchog ar draws pob ardal awdurdod lleol. Mae wedi bod yn bleser gwirioneddol ymweld â Meithrinfa Ddydd Caego, sydd hefyd wedi elwa ar gynllun grantiau bach y Cynnig i wella’r cyfleusterau ymhellach i’r plant.\nMae’r Cynnig yn gwneud gwahaniaeth gwirioneddol i rieni sy’n gweithio ac yn sicrhau nad yw cost gofal plant yn rhwystro rhieni rhag dychwelyd i fyd gwaith. Mae’n newyddion da i’r economi ac i deuluoedd ar draws y Gogledd.


Egwyddorion Craidd - Tidal Lagoon\nCartref » Amdanom ni » Egwyddorion Craidd\nArloesi – datblygu technoleg brofedig ochr yn ochr â gwyddoniaeth sydd ar flaen y gad.\nNid oes arnom ofn gwthio’r ffiniau. Mae Tidal Lagoon Power (TLP) wedi datblygu’r model optimeiddio ynni a allai fod y mwyaf soffistigedig yn y byd wrth fwrw ymlaen â Morlyn Llanw Bae Abertawe – a wnawn ni ddim stopio yno.\nCydweithredu – ymgysylltu â chymunedau, rhanddeiliaid, llywodraethau, cyflenwyr a phartneriaid.\nRydym yn rhoi gwerth ar wybodaeth, arbenigedd a gwrando. Gwyddom y gallwn gyflawni pethau, newid y byd er gwell a chael effaith fwy wrth weithio gyda’n gilydd. Ydych chi’n ein cefnogi?\nYsbrydoli – annog ein tîm a’r byd i ymateb i her diwallu anghenion economaidd a mynd i’r afael â’r newid yn yr hinsawdd mewn ffyrdd newydd a chreadigol.\nO annog ein timau ein hunain i gamu ymlaen yn eu gyrfa, i symud technoleg brofedig i’r lefel nesaf, rydym yn falch o fod yn rhan o waith sy’n gymaint o ysbrydoliaeth. Mae TLP yn ymbaratoi i fod yn arweinwyr yn y farchnad a dangos arferion gorau yn y diwydiant ynni llanw.\nMeithrin – rhoi parch at natur wrth wraidd yr hyn a wnawn.\nRydym yn credu nad oes rhaid i dwf economaidd fod ar draul byd natur. Mewn gwirionedd, mor fawr yw ein hymrwymiad i wella bioamrywiaeth ochr yn ochr â chynhyrchu ynni glân nes ein bod yn sefydlu Rhaglen Gwella Ecosystemau – a fydd yn fenter gadwraethol fwyaf Ewrop cyn bo hir.\nCyflawni – gwireddwch eich breuddwydion.\nNid dim ond cael syniadau mawr ydym ni, rydym yn gwireddu ein nodau. Mae Morlyn Llanw Bae Abertawe’n brosiect digynsail yn y byd sydd eisoes wedi cael Gorchymyn Caniatâd Datblygu. Gwyliwch y gofod hwn.


Gwefan o Actualidad Blog yw Cooking Recipes. Mae ein gwefan yn ymroddedig i byd gastronomeg, ac ynddo rydym yn cynnig syniadau o seigiau gwreiddiol wrth i ni siarad am bopeth sy'n gysylltiedig â choginio a bwyd.\nEl Tîm golygyddol Ryseitiau Coginio Mae'n cynnwys foodies angerddol yn falch iawn o rannu eu harbenigedd a'u sgil gyda chi. Os ydych chi hefyd eisiau bod yn rhan ohono, peidiwch ag oedi ysgrifennwch ni trwy'r ffurflen hon.\nMae coginio wedi bod yn un o fy hobïau ers pan oeddwn i'n blentyn ac roeddwn i'n gwasanaethu fel asyn fy mam. Er nad oes ganddo lawer i'w wneud â'm proffesiwn presennol, mae coginio yn parhau i gynnig eiliadau da iawn i mi. Rwyf wrth fy modd yn darllen blogiau coginio cenedlaethol a rhyngwladol, yn cael y wybodaeth ddiweddaraf am y cyhoeddiadau diweddaraf a rhannu fy arbrofion coginio gyda fy nheulu a nawr gyda chi.\nRwyf wrth fy modd yn coginio, mae'n un o fy hobïau, dyna pam y dechreuais fy mlog, Coginio gyda Montse, lle rwy'n rhannu ryseitiau ar gyfer bywyd bob dydd mewn ffordd hawdd a syml ac yn ei fwynhau.\nFel carwr bwyd da, rwy'n datgan fy hun yn ffan o goginio yn gyffredinol. Wrth ddethol cynhyrchion a chymysgedd o flasau, rwy'n dod o hyd i'm moment o greadigrwydd beunyddiol. Dyma fi'n rhannu fy hoff seigiau a ryseitiau, cymysgedd o fwyd traddodiadol a bwyd rhyngwladol.\nRydw i wedi bod wrth fy modd yn coginio ers pan oeddwn i'n blentyn, ar hyn o bryd rwy'n ymroddedig i wneud fy ryseitiau fy hun a gwella popeth rydw i wedi'i ddysgu dros y blynyddoedd, gobeithio eich bod chi'n hoffi fy ryseitiau yn union fel rydw i'n hoffi eu rhannu gyda chi.\nMae fy meddwl agored bob amser ac yn dueddol o greu bellach wedi fy arwain i fyd ceginau. Gobeithio eich bod chi'n hoffi fy ryseitiau a'u rhoi ar waith. Maen nhw'n flasus iawn!\nYn blwyfolion coginio araf a chwrw Guinness, rwyf wedi bod yn paratoi ryseitiau i lyfu fy mysedd ers amser maith. Traddodiadol, modern, meiddiaf wneud unrhyw beth! Arbrofi a rhoi cynnig ar flasau newydd, gobeithio eich bod chi'n caru fy ryseitiau gymaint ag yr wyf yn eu gwneud.


Llyfrgell Owen Phrasebank - glanhau\nA'r wraig dlawd oedd ar hanner glanhau y grisiau hynny.\nhylifau glanhau, inciau llungopi%wr a chlytiau sydd wedi'u mwydo mewn olew neu doddyddion.\nDefnyddiau eraill a gynhyrchir yn gemegol yw sebonau glanhau, plastigau a rwber.\nYr oedd ganddir gras ataliol i beidio â chyfeirio at y ffaith ei fod hefyd heb ei ail ar gyfer glanhau stomp.\nMae mam Aled wedi cadw tŷ ichi am ddeng mlynedd yn ddi-dal - wedi cwcio, golchi, glanhau..." "Mae hi'n gripl." "Hi sydd wedi gneud holl waith y tŷ er 'i bod hi'n gripl.\nWedi glanhau'r graig mae'r dynion sydd ar y gwaelod yn cad yr arwydd ei bod yn ddiogel iddynt hwy ddechrau ar eu gwaith.\nBob bore roedden nhw i gyd yn brysur yn y tŷ, yn glanhau ac yn coginio, yn golchi ac yn smwddio.\nPan ddaeth at y cyhuddion ynglŷn â glanhau caets y caneri, oedodd y wrach yn hwy nag oedd angen dros y gair caneri, a dyma Mini'n codi'i phen i edrych ar ei chwaer.


BBC - Blog Vaughan Roderick - : Closio at yr enfys?\n| Nesaf » Closio at yr enfys?\nVaughan Roderick | 12:58, Dydd Mercher, 16 Mai 2007\nWel, fe wnes i lwyddo i gyrraedd amser cinio heb sgwennu am y trafodaethau!\nDw i newydd ddychwelyd o gynhadledd newyddion ddiweddara Ieuan Wyn Jones ac am y tro cyntaf ers i'r holl broses yma gychwyn dw i'n synhwyro bod y "glymblaid enfys" fondigrybwyll yr un mor debygol â rhyw fath o lywodraeth o dan arweinyddiaeth Llafur.\nAeth Ieuan Wyn Jones allan o'i ffordd i bwysleisio bod y trafodaethau ffurfiol sy'n cael eu cynnal rhwng Llafur a Phlaid Cymru ar y naill law a Phlaid Cymru, y Ceidwadwyr a'r Democratiaid Rhyddfrydol ar y llaw arall yn gydradd a'i gilydd ac na fyddai ei blaid yn dewis rhyngddynt tan ddiwedd y trafodaethau.\nY cwestiwn sy'n fy nharo i yw hyn. O gymryd bod y Torïaid a'r Democratiaid Rhyddfrydol yn cydsynio beth ar y ddaear y gallai Rhodri ei gynnig i Ieuan na fyddai Ieuan ei hun, fel Prif Weinidog, yn gallu ei gyflawni? Llyfrnodi gyda\n1. Am 13:29 ar 16 Mai 2007, ysgrifennodd Alun Thomas:\nIe wir Dyna beth rwyf wedi bod yn meddwl ers amser. Mae gan Ieuan Wyn tair os na'r pedwar "Ace" yn ei law.\n2. Am 14:10 ar 16 Mai 2007, ysgrifennodd blamerbell:\n"Y cwestiwn sy'n fy nharo i yw hyn. O gymryd bod y Torïaid a'r Democratiaid Rhyddfrydol yn cydsynio beth ar y ddaear y gallai Rhodri ei gynnig i Ieuan na fyddai Ieuan ei hun, fel Prif Weinidog, yn gallu cyflawni?"\nRefferndwm ar fwy o ddatganoli! Mae angen mwyafrif o 2/3ydd yn y Cynulliad cyn gofyn i San Steffan ysytried cynnal refferndwm.\nPlaid + Llafur = refferndwm\n(Plaid + Ceidwadwyr + DR) - Llafur = Dim refferendwm.\n3. Am 14:18 ar 16 Mai 2007, ysgrifennodd Helen Smith:\nUnwaith eto, hoffwn sôn am y peth hollbwysig yma, sef mandad - mandad gan yr etholwyr i ffurfio llywodraeth sy'n mynd i adlewyrchu dymuniadau'r bobl. Rywsut, dwy ddim yn credu y byddai cymysgedd rhyfedd o syniadau'r chwith (Plaid Cymru), y dde (y Torïaid) a'r Democratiaid Rhyddfrydol yn y canol yn plesio neb. O ganlyniad, byddai'r llywodraeth yn un wan iawn ac yn annhebygol o bara'n hir, a chanlyniad hynny fyddai etholiad cyn pen 4 blynedd. Gwae ni os digwydd hynny, o gofio mai llai na 50% a bleidleisiodd ar 3 Mai.\n4. Am 14:31 ar 16 Mai 2007, ysgrifennodd Hogyn o Rachub:\nYn anffodus byddai clymblaid enfys yn fêl ar fysedd y blaid Lafur a dw i ddim yn amau y byddai'n hunanladdiad gwleidyddol i Blaid Cymru yn yr ardaloedd traddodiadol Llafur, a dyma'r ardaloedd sydd yn rhaid i'r Blaid eu hennill os am ffurfio llywodraeth a chamu ymlaen at ei phrif nod.\n5. Am 14:44 ar 16 Mai 2007, ysgrifennodd aled j:\nDwi'n anghytuno. Dwi'n credu mai eilbeth yw'r diffiniad chwith-canol-de am y tro, beth bynnag. Mae yna bolisiau penodol megis PR mewn llywodraeth leol, atal israddio ysbytai lleol, deddf iaith newydd, refferendwm am senedd lawn y gall PC, y DRH a'r Toriaid gytuno a hwy tro hwn. Mae'n gyfle hanesyddol i dorri crib y Blaid Lafur yng Nghymru a helpu achos democratiaeth i'r dyfodol yng Nghymru.Naw wfft hefyd i'r syniad, wel wnaiff y cymoedd byth faddau i PC am glosio at y Toris a wnanwn nhw fyth fotio iddyn nhw eto. Helo??? Mae PC wedi trio pob sut i "dorri trwodd " yn y cymoedd ac wedi methu-pob tro. Tydi'r "torri trwodd" mawr ddim am ddigwydd mewn system lle bo tair/pedair plaid yn gallu cystadlu a'i gilydd go iawn yng Nghymru.Cyd-weithio fydd natur y dyfodol, ac felly does dim byd i'w golli wrth fynd am lywodraeth enfys.\n6. Am 16:20 ar 16 Mai 2007, ysgrifennodd Rhodri Moseley:\nMewn ateb i Helen Smith, dydy cryfder neu stabilrwydd ynrhyw lywodraeth clymbleidiol yn dibynnu dim erbyn hyn ar hapusrwydd etholwyr mewn sefyllfa o'r fath neu fandad ar sail eu pleidleisiau ddechrau'r mis. Dim ond gallu'r pleidiau ag aelodau unigol i gytuno a'u gilydd sydd yn dod mewn i ystyriaeth. Dyna natur ffurfio clyblaid neu ynrhywbeth tebyg: fel ddwedodd Vaughan yn syth ar ol yr etholiad, mae'r broses yn troi'n hollol an-nemocrataidd cyn gynted ag y mae'r bleidlais ola'n cael ei bwrw.\n7. Am 17:17 ar 16 Mai 2007, ysgrifennodd Rhys Llwyd:\nRwyf wedi dechrau iDdeiseb amhleidiol (sy'n ddwy-ieithog) er budd pwyso am ffurfio llywodraeth er budd pobl Cymru. Dwi dal ddim yn siwr beth dwi fy hun yn ffafrio ond dyma ddeiseb yn galw am 'rywbeth' i ddigwydd!\nA ystyri roi linc ar brif wefan dy flog? Nid yn ei hyrwyddo wrth reswm gan dy fod yn foi BBC ond rhoi sylw fod pobl eraill yn rhoi sylw iddo!\n8. Am 19:43 ar 16 Mai 2007, ysgrifennodd Cai Larsen:\nGallai'r Blaid gael mwy gan Lafur na chan y Toriaid oherwydd bod Llafur mewn llywodraeth yn San Steffan.\nEr enghraifft - petai'r Blaid am ddiwigio'r ffordd mae Cymru'n cael ei hariannu, ni ellid ond gwneud hynny gyda chydsyniad y llywodraeth Lafur yn Llundain. 9. Am 23:05 ar 16 Mai 2007, ysgrifennodd Seiriol:\nDwi'n deall pam bod y gwleidyddion yn bod mor betrusgar am glymbleidio - dyw hynny jyst ddim yn rhan o'r traddodiad gwleidyddol Prydeinig. Yn bersonol, fasen i'n teimlo yn anhapus gyda'r glymblaid enfys a Llafur fel gwrthblaid. Os oes gan unrhywun fandad i lywodraethu yna'r Blaid Lafur sy'n berchen arno.


erthyglau Archives • meddwl.org\nDibyniaeth: “Nid pam y dibyniaeth, ond pam y boen”\nCofnodwyd ar Ionawr 15, 2020 Ionawr 15, 2020 gan meddwl\nDyma erthygl gan Dr Gwyn Roberts, Meddyg Arbenigol mewn Dibyniaeth.\nBeth yw Dibyniaeth?\nUnrhyw ymddygiad y mae person yn chwennych ac yn canfod rhyddhad neu bleser dros dro ynddo, ond yn dioddef canlyniadau negyddol o’i ganlyniad, ac eto’n cael anhawster rhoi’r gorau iddi.\nPa fathau o ddibyniaeth sy’n bodoli?\nYn gyffredinol mae dibyniaeth wedi’i rhannu i ddibyniaeth ar sylweddau a dibyniaeth ymddygiadol.\nY sylweddau sy’n achosi’r niwed mwyaf yn ein cymdeithas, mewn trefn ddisgynnol, yw – alcohol, heroin, crack cocaine, tobacco, amphetamine, canabis, GHB, benzodiazapines (valium)….\nMae enghreifftiau dibyniaeth ymddygiadol yn helaeth – gamblo, gorfwyta, rhyw, technoleg/gaming, co-dependency (dibyniaeth emosiynol neu seicolegol yn orfodol ar unigolyn arall) ac yn y blaen.\nHynny yw, unrhyw sylwedd neu ymddygiad sy’n fferru poen y meddwl ac yn gwyro sylw’r unigolyn oddi wrth eistedd gyda’i hunan.\nCofnodwyd ar erthyglau\tTagiwyd fel alcohol, cyffuriau, dibyniaeth\tRhowch sylw\nFfion Dafis eisiau sbarduno sgwrs agored am alcohol : Golwg360\nCofnodwyd ar Ionawr 11, 2020 Ionawr 11, 2020 gan Meddwl\nIola Ynyr a Ffion Dafis. Llun gan S4C.\nMae Ffion Dafis wedi ffilmio rhaglen ddogfen DRYCH: Ffion Dafis – Un Bach Arall? er mwyn ceisio sbarduno sgwrs agored am alcohol, gan ofyn a ydy perthynas y Cymry gydag alcohol yn un iach?\nHefyd ar y rhaglen bydd y cyfarwyddwr theatr Iola Ynyr yn trafod ei phrofiad o fod yn alcoholig.\n“Ond mi oedd y siwrne o wynebu hynny yn anodd. Beth sydd rhaid sylweddoli ydi mae dibyniaeth o unrhyw fath, ‘sgynno fo ddim parch at ryw na dosbarth cymdeithasol na iaith na diwylliant.”\nCofnodwyd ar erthyglau\tTagiwyd fel alcohol, dibyniaeth, s4c\tRhowch sylw\nCofnodwyd ar Ionawr 5, 2020 gan Meddwl\nCofnodwyd ar erthyglau\tTagiwyd fel creadigol, iselder\tRhowch sylw\nDatblygu gwefan meddwl.org\nCofnodwyd ar Tachwedd 27, 2019 gan Meddwl\nCofnodwyd ar erthyglau\tTagiwyd fel gorbryder, pyliau o banig\tRhowch sylw\nCofnodwyd ar erthyglau\tTagiwyd fel gorbryder, iselder\tRhowch sylw


Cwestiynau Cyffredin Rhifyn 3: Hydref 2020 - Aura Cymru\nOctober 27, 2020 January 8, 2021 by aurawales\nCwestiynau Cyffredin Rhifyn 3: Hydref 2020\nYn dilyn cyhoeddiad y Prif Weinidog ddydd Llun, 19 Hydref fod pob canolfan hamdden a llyfrgell yng Nghymru yn gorfod cau o 6:00pm ddydd Gwener, 23 Hydref tan ddydd Llun, 9 Tachwedd, mae Aura wedi penderfynu creu ychydig o Gwestiynau Cyffredin yr ydym yn gobeithio bydd yn gwneud pethau’n glir o ran gwasanaethau Aura.\nPa adeiladau a gwasanaethau fydd ar gau o 23 Hydref tan 9 Tachwedd?\nBydd POB canolfan hamdden (gan gynnwys pyllau nofio) a phob adeilad llyfrgell Aura ar gau i’r cyhoedd yn ystod y cyfnod hwn. Mae hyn yn cynnwys y Llyfrgell Deithiol a’r Gwasanaeth Danfon i’r Cartref.\nBydd ein tîm Llyfrgelloedd yn cysylltu â chwsmeriaid sy’n defnyddio gwasanaeth Danfon i’r Cartref cyn dydd Gwener 23 Hydref er mwyn gweld os oes angen ymweliad ychwanegol arnynt. Rydym hefyd wedi ymrwymo i barhau gydag unrhyw alwadau cymunedol (dros y ffôn) sydd wedi cael eu trefnu ar gyfer y cyfnod cau.\nBydd y swyddfeydd Connects, a weithredir gan Gyngor Sir y Fflint, a leolir yn Llyfrgelloedd Bwcle, Cei Connah a’r Wyddgrug hefyd wedi cau. Gall cwsmeriaid gael mynediad i wasanaethau Connects yn y swyddfeydd yn y Fflint a Threffynnon, a fydd dal i fod ar agor.\nA fydd ardaloedd chwarae i blant yn dal i fod ar agor?\nBydd, bydd holl ardaloedd chwarae i blant yn parhau i fod ar agor ac yn hygyrch i’r cyhoedd. Mae’r buddion o chwarae tu allan yn sylweddol ac mae cadw ardaloedd chwarae ar agor yn cefnogi iechyd a lles meddyliol a chorfforol plant.\nMae’n wych gweld plant a phobl ifanc yn defnyddio ein cyfleusterau, ond cofiwch chwarae yn ddiogel a threulio munud neu ddau yn darllen ein Rhybudd Diogelwch yma\nPa wasanaethau llyfrgell Aura y byddwn i’n gallu eu cyrchu yn ystod y cyfnod cau?\nAnogir aelodau’r llyfrgell i gyrchu ein dewis cynhwysfawr o wasanaethau digidol ar-lein. Gallwch lawrlwytho e-lyfrau a llyfrau sain yn rhad ac am ddim o Borrowbox ac RBdigital ar gyfrifiadur, liniadur neu Mac. Fel arall, gallwch lawrlwytho’r apiau Borrowbox ac RBdigital yn syth i’ch ffôn clyfar neu lechen.\nGan nad oes modd i chi gyrchu papurau newydd neu gylchgronau yn ein llyfrgelloedd ar hyn o bryd, rydym yn awgrymu bod aelodau’n pori’r cannoedd o e-gylchgronau a chyhoeddiadau sydd ar gael i’w lawrlwytho yn rhad ac am ddim drwy RBdigital a Pressreader.\nI gyrchu’r rhan fwyaf o’n hadnoddau ar-lein bydd angen i chi nodi eich Rhif Aelodaeth Llyfrgell a’ch PIN. Os nad oes gennych ‘rhain yn barod, yna gallwch ymuno fel aelod ar-lein drwy ein gwefan Aura er mwyn eu cyrchu’n syth. Cewch ddod o hyd i bob dolen a manylion pellach am ein hadnoddau llyfrgell digidol yma\nAnogir y sawl sy’n caru llyfrau a chlwb llyfrau i ymuno â’n sesiynau Darllen ar y Cyd ‘Reading Friends’ ar-lein dross Zoom. Os oes gennych ddiddordeb ymuno â’n sesiynau Zoom, anfonwch e-bost at susannah.hill@aura.wales\nPeidiwch â phoeni os oes gennych lyfrau wedi eu benthyg. Bydd y rhain yn cael eu hadnewyddu’n awtomatig. Cadwch eich llyfrau gartref yn ystod y cyfnod cau dros dro hwn.\nPa wasanaethau hamdden Aura y byddwn i’n gallu eu cyrchu yn ystod y pythefnos o gyfnos cau?\nMae Aura wedi datblygu rhestr newydd sbon o wersi ffitrwydd ar-lein, dros Zoom, lle gallwch ymuno o’ch cartref.\nMae’r rhaglen dros dro hon o ddosbarthiadau ar-lein yn rhad ac am ddim a bydd yn cael ei chynnal drwy gydol y cyfnod cau yn unig.\nGweler amserlen y dosbarthiadau ffitrwydd ar-lein newydd yma\nI gael ID cyfarfod a chyfrinair Zoom, anfonwch e-bost at info@aura.wales, ddydd Llun i ddydd Gwener, rhwng 8:30am -5:00pm.\nBydd cwsmeriaid sy’n dymuno archebu lle mewn dosbarthiadau / sesiynau pan fyddwn yn ailagor y canolfannau hamdden ar 9 Tachwedd yn gallu gwneud hynny ar-lein o 2 Tachwedd (7 diwrnod ymlaen llaw fel arfer). Gallwch archebu ar-lein yma\nBeth fydd yn digwydd i gwrs gwersi nofio plant a ddechreuodd ym mis Hydref?\nAr gyfer y plant hynny sydd wedi’u cofrestru ar y cwrs cyfredol byddwch yn derbyn eich credyd dyledus drwy daliad gostyngedig ym mis Tachwedd. Byddwn yn newid eich Debyd Uniongyrchol yn awtomatig (os yw’n berthnasol) felly does dim rhaid i chi gymryd unrhyw gamau.\nI’r rhieni nad yw eu plant ar y cwrs cyfredol ond maent yn dymuno iddynt ymuno â gwersi nofio ar ôl 9 Tachwedd, ac sydd heb glywed gennym eto, cysylltwch ag Aura drwy e-bostio swim@aura.wales er mwyn trefnu lle i’ch plentyn.\nTalais fy nebyd uniongyrchol misol diwethaf ar 5 neu 19 Hydref a bu i’r canolfannau hamdden gau ar 23 Hydref. Beth fydd yn digwydd i’r taliad hwn gan na chefais werth y mis llawn?\nByddai taliadau Debyd Uniongyrchol a dderbynnir ym mis Hydref fel arfer wedi bod yn ddilys am y cyfnod rhwng 5 Hydref hyd at 4 Tachwedd neu 19 Hydref hyd at 18 Tachwedd. Fel yr ydych yn gwybod, mae Aura wedi cau ei ganolfannau hamdden dros dro o 23 Hydref, sy’n golygu nad yw’r cwsmeriaid wedi derbyn eu credyd mis llawn.\nBydd pob cwsmer a dalodd Debyd Uniongyrchol ym mis Hydref yn derbyn eu credyd dyledus trwy daliad gostyngedig ar 5 neu 19 Tachwedd.\nTalais gydag arian parod/cerdyn ar gyfer un o’r cynlluniau aelodaeth canlynol cyn i’r canolfannau hamdden gau ar 23 Hydref:\nARIAN PAROD misol\nBeth fydd yn digwydd i weddill y diwrnodau, wythnosau neu fisoedd o gredyd amser sy’n berthnasol i fy aelodaeth?\nDan unrhyw amgylchiadau, bydd y dyddiad terfyn blaenorol yn cael ei ymestyn i gyd-fynd â hyd y cyfnod cau i’r canolfannau hamdden.\nGofynnwn i’n cwsmeriaid ymweld â’n gwefan a’n dilyn ar Twitter (@aura_cymru) a Facebook (@walesaura) i gael y wybodaeth ddiweddaraf.\nGellir cysylltu â’r Tîm Gwasanaethau Cwsmeriaid Aura drwy info@aura.wales neu ffonio 01352 704302/ 704316 (dydd Llun – dydd Gwener, 8:30am -5:00pm)\n← Llyfrau Arswydus Llyfrgelloedd Aura ar gyfer Calan Gaeaf!\nAwdur y Mis Llyfrgelloedd Aura: Tachwedd 2020! →


Llyfrgell Owen Phrasebank - esiampl\nMae'r we yn un esiampl, ac fe soniodd Iwan am enghraifft y swyddfa dreth incwm.\nSôn am amherthnasol, fedra'i ddim meddwl am well esiampl'.\nYr oedd hefyd esiampl enwocach, os rhywbeth, a pharchusach yn sicr.\nDoedd bosib nad oedd e'n gweld ei fod yn agor y ddor i ragor o estroniaid ddilyn ei esiampl?\nSbardunwyd eraill i ddilyn esiampl Forbes.\nBydd yn esiampl i eraill.


Tsieina Pris Isel Cyflymwyr Lledaenu Olew Ethylene Llawn Awtomatig Llawn Awtomatig & Cynhyrchwyr a Ffatri - AR GYFER MEDDYGOL\nLLEIDIANT ETHYTHOL ETHYLENE LLAWN Awtomatig LLAWN Rydym yn cyflenwi Pob math o Offer Sefydlu Ethylene Ocsid, rydyn ni'n ymroi ein hunain i anfon Offer Sterileiddio effeithlonrwydd uchel o safon uchel i chi. Rydym yn disgwyl dod yn bartner busnes tymor hir yn Tsieina. 1.Cyflwyno EO ...\nLLYTHYRIOL Awtomatig ETO Ethylene ocsid\nRydym yn cyflenwi Pob math o Offer Silydu Ethylene Ocsid, rydym yn ymroi ein hunain i anfon atoch gleientiaid o ansawdd uchel ac offer estynogi effeithlonrwydd uchel.\n1.Cyflwyno Autoclave EO YJ-EO1000\nMae'r gyfres hon o gabinet diheintio ethylene ocsid wedi'i deilwra'n dda, yn dechnoleg soffistigedig, yn bennaf gan y system rheoli microcomputer, y ddyfais prosesu nwy gweddilliol, stiwdio sterileiddio ac ati.\nPob dangosydd technegol o'r cynnyrch gan y rheolwr awtomatig, felly mae rheolaeth yn gywir ac yn ddibynadwy; Mae'r defnydd o sterileiddio nwy ethylene ocsid cymysg â manteision gwenwyndra isel, sbectrwm eang effeithlon, sterileiddio'n drylwyr, treiddio amser sterileiddio cryf yn fyr, dim cyrydiad o eitemau, dim gweddillion ar ôl sterileiddio eitemau, dim llygredd i'r amgylchedd, felly defnyddio diogel a dibynadwy; Y gyfres o gynhyrchion yw offer sterileiddio Tsieine ethylene ocsid yn yr offer mwy datblygedig\n2.Specifications o EO Autoclave YJ-EO1000\nDeunydd ystafell sterileiddio\nDur dur di-staen prawf 304corrosion\nDeunydd achos allanol\nPowdwr plastig dur carbon (1.5mm trwchus)\nY gwerth pwysedd uchaf\n45% -85% RH\nNwy cymysg nwy ethylene ocsid a charbon deuocsid\nY dosen o nwy\n0.8g / L\nAddasadwy 0-99 awr\nDefnyddio drysau awtomatig trydan, selio niwmatig yn hawdd, selio da\nSwyddogaeth amddiffyn lluosog\nGyda swyddogaeth diogelu tymheredd, yn fwy diogel a dibynadwy\nCylch selio math convex a convex (cynnyrch patent) deunydd gel silica\nI gofnodi ac argraffu'r wybodaeth am y broses sterileiddio gyfan, i'w wirio\nPob Paramedr math fel a ganlyn:\nMaint y siambr (L * W * H)\nMaint carton (L * W * H)\n115 * 80 * 110cm\n140 * 160 * 170cm\n255 * 160 * 170cm\nCabinet sterileiddio epocsi eten (yn llawn awtomatig)\nMaint ystafell sterilizing (L × W × H) cm\nDimensiwn amlinellol (L × W × H) cm\n3. Gall eitemau a deunyddiau gael eu sterileiddio\nhysterosgopi, laparosgopi, laryngosgop, chwiliwr, endosgop anhyblyg, endosgop pibell, lens offthalmig, cebl ffibr optig, synhwyrydd pwysedd cranial, chwiliad triniaeth oer, resectoscope, dilator esophageal, dyfais electrocautery, electrode defibrillation, pen laser, metel, gwydr, silicon, rwber , meddygaeth Tseiniaidd traddodiadol, meddygaeth y Gorllewin, mewnblaniad dynol, DNA\nSwyddogaethau amddiffyn lluosog: Gyda swyddogaeth diogelu tymheredd, yn fwy diogel a dibynadwy.\nDarperir hidlydd di-haint i'r daflen aer, sy'n gallu hidlo bacteria a micro-organebau yn effeithiol, ac osgoi llygredd yr ail dro pan gaiff ei ryddhau.\n4. Dulliau o Awtoclawdd EO YJ-EO1000\nRheolwr rhaglenadwy, dechrau allweddol i'r diwedd, wedi'i gwblhau'n awtomatig\nSterileiddio nwy ethylene ocsid 100%\nSgrin gyffwrdd arddangos amser real o'r prif baramedrau, gweithdrefnau gweithredu ac amodau gweithredu, ac ati.\nDull Ychwanegu Cyffuriau\nDosbarthiad awtomatig tyllu wedi'i thynnu i mewn\n5052 Alwminiwm neu ddur 304 di-staen\nSêl siambr chwistrellu\nDrws ystafell sterileiddio\nAr ôl i'r ddyfais ddechrau, mae'r drws wedi'i gloi yn awtomatig, ac yn awtomatig yn agor ar ôl i'r rhaglen orffen, er mwyn atal camymddwyn yn effeithiol.\nAmsugno a chwistrellu\n0-99 awr ar hap, yr amser cylch cyfan yw 6-12h\n1. Methiant pŵer annisgwyl, sterileydd adfer y cyflwr stop yn awtomatig\n2. Mae'r holl broses o sterileiddio yn cael ei weithredu o dan bwysau negyddol i sicrhau dim gollyngiad o ethylen ocsid.\nDiffyg a thrin gwall\nOs oes bai neu wall, mae larwm sain a golau, yn gallu stopio gweithrediad, sgrîn lliw LCD ar unwaith gydag arddangosfa a chofnodi Tseiniaidd\nMae canfod awtomatig microcomputer, os oes gollyngiad, yn troi'n awtomatig i gyflwr gwag, a larwm.\nCofnodi / argraffu\nGellir cofnodi'r data a'i argraffu'n fanwl yn Saesneg, a gellir ei gadw'n barhaol\n1. Sbwriel atomization dwr wedi'i hadeiladu;\nTrosglwyddir 2.EO i glycol ethylen, sy'n lleihau'r llygredd i'r amgylchedd yn effeithiol.\n5.Dyflwyno, llongau a phacio E-Ddoslawdd EJ-EO1000\nYn aml, gellir cyflwyno YJ-EO1000 o fewn 5 diwrnod gwaith ar ôl i ni dderbyn eich taliad.\nHot Tags: sterileiddio ETO ethylene ocsid llawn awtomatig, Tsieina, cyflenwyr, gweithgynhyrchwyr, ffatri, pris isel\nSganiwr System Uwchsain Troli Digidol Lliw 3D\nUwchsain Fasgwlaidd Dopper Lliw 3D\nLliw Sganiwr Ultraswm Troli Digidol\nSganiwr System Uwchsain B / W Digital Notebook


BlogMenai.com: Un gair bach arall am y gynhadledd\nCymhariaeth rhwng dwy araith sydd gen i heddiw - un Ron Davies ddydd Sadwrn, ac un arall y llynedd.\nYr araith wnaeth yr argraff yng nghynhadledd y llynedd oedd un Adam Price. Roedd yn ymdrech gaboledig, effeithiol a soffistigedig, gyda'r gymysgedd o hiwmor a grafitas a'r gallu i osod y tirwedd gwleidyddol sydd ohoni mewn cyd destun hanesyddol sy'n nodweddu areithiau gorau Adam. Ymysodiad chwyrn ar y Toriaid oedd prif ffocws yr araith honno. Rhywbeth a wylltiodd Llais Gwynedd yn gacwn gyda llaw.\nRoedd araith Ron Davies yn wahanol fath o araith - un nad oedd iddi bolish Adam, ond roedd yn effeithiol iawn serch hynny - yn arbennig felly'r rhan lle'r aeth ati i ddatgymalu seiliau syniadaethol y Blaid Lafur Gymreig.\nAc efallai mai'r hyn y dylid ei gofio yn annad dim arall ydi mai'r Blaid Lafur, ac nid y Blaid Doriaidd ydi prif elyn Plaid Cymru, ac yn wir prif elyn Cymru. Mae hyn yn wir, er bod y rhan fwyaf ohonom sydd oddi mewn Blaid yn llawer nes i'r Blaid Lafur nag i'r Toriaid ar sawl cyfrif. Er mai cyffredinoli ydw i yma wrth gwrs, mae serch hynny yn wir i ddweud bod y Toriaid yn apelio at elfennau mewn cymdeithas Gymreig lle nad oes yna hunaniaeth Gymreig gref. Dyna pam mae y rhan fwyaf o'i haelodau seneddol yn cynrychioli ardaloedd sydd a llawer o bobl gydag hunaniaeth Brydeinig. 'Dydi pobl o'r fath ddim ar gael i Blaid Cymru beth bynnag - 'dydi achos Cymru ddim yn bwysig iddyn nhw.\nAr y llaw arall mae prif gadarnleoedd Llafur yn yr ardaloedd sydd a'r hunaniaeth Gymreig gryfaf, ac mae cefnogaeth y bobl hyn i Lafur wedi ei seilio ar eu tlodi, a'u dibyniaeth materol ar y wladwriaeth Brydeinig. Mae'r ddibyniaeth yma yn greiddiol i gefnogaeth Llafur yng Nghymru. Mae hefyd yn greiddiol i lwyddiant yr achos unoliaethol yng Nghymru.\nA dyna pam bod yna fwy i'w dynnu o araith Ron nag un Adam. Dylai hoelio sylw ar y berthynas rhwng tlodi, anhyblygrwydd ac aneffeithlonrwydd ymateb y wladwriaeth Brydeinig i dlodi yng Nghymru a thaeogrwydd cibddall y Blaid Lafur Gymreig i'r wladwriaeth honno fod yn greiddiol i neges etholiadol y Blaid. Llafur ydi'r gelyn nid y Toriaid - a felly mae hi wedi bod erioed. Chwalu tirwedd syniadaethol y Blaid Lafur yng Nghymru ydi'r unig ffordd o baratoi'r tir y gellir sefydlu gwladwriaeth Gymreig arno.\nLabels: Adam Price, Plaid Cymru, Ron Davies\nRoedd Ron yn llygad ei le ac mae'r blogiad yma'n deall yr amcan o glosio at Llafur er mwyn eu mygu. Mae ceidwadaeth Llafur yn stopio Cymru rhag symud ymlaen.\nCytuno.Nid cymaint swm a sylwedd araith Ron Davies oedd yn bwysig dydd Sadwrn ond arwyddocad yr ergydion gwrth-Lafur. I'm meddwl i mae'n bwysig nad ydi'r Blaid yn gor-wneud hi hefo'r ymosodiadau ar doriadau'r Condems- dwi'n meddwl bod llawer o bobl yn synhwyro ym mer eu hesgyrn bod rhaid wrth lawer o'r toriadau hyn gwaetha'r modd. Yn hytrach dylent hoelio'r sylw ar pwy sydd wedi'n rhoi ni yn y ffasiwn gawl, sef Llafur Newydd, ynghyd ag ymosod ar record warthus y Blaid Lafur Gymreig yng Nghymru dros yr holl blynyddoedd. Law yn llaw a hynny mae isio cyflwyno'r syniadau newydd sydd cymaint eu hangen ar Gymru wrth gwrs.


Astudiaeth newydd yn edrych ar y bwlch rhwng y cyfoethog a'r tlawd yn Ewrop - Prifysgol Aberystwyth\nMae Prifysgol Aberystwyth yn arwain IMAJINE (Mecanweithiau Integreiddiol ar gyfer Ymdrin â Chyfiawnder ac Anghydraddoldebau Tiriogaethol yn Ewrop), un o'r prosiectau gwyddorau cymdeithasol mwyaf i gael ei ariannu fel rhan o raglen Horizon 2020 yr UE\nMae’r bwlch rhwng ardaloedd cyfoethog a thlawd Ewrop yn destun prosiect ymchwil arloesol dan arweiniad Prifysgol Aberystwyth.\nMae IMAJINE (Mecanweithiau Integreiddiol ar gyfer Ymdrin â Chyfiawnder ac Anghydraddoldebau Tiriogaethol yn Ewrop) yn un o'r prosiectau gwyddorau cymdeithasol mwyaf i gael ei ariannu fel rhan o raglen Horizon 2020 yr UE ac yn cynnal ei lansio ym Mrwsel Ddydd Mercher 18 mis Ionawr 2017.\nDros gyfnod o bum mlynedd, nod y prosiect yw llunio dulliau polisi newydd i fynd i'r afael ag anghydraddoldeb a hyrwyddo dosbarthiad tecach o adnoddau ar draws yr UE.\nDan arweiniad yr Athro Michael Woods a'i dîm ym Mhrifysgol Aberystwyth, mae’r prosiect yn dwyn ynghyd 15 o bartneriaid o bob rhan o Ewrop i astudio anghyfartaleddau rhanbarthol trwy ddefnyddio dulliau rhyngddisgyblaethol unigryw.\nBydd yn cyfuno arbenigedd economegwyr, daearyddwyr, cynllunwyr, gwyddonwyr gwleidyddol a chymdeithasegwyr i ddadansoddi ar lefel Ewropeaidd ac achos manwl o astudiaethau mewn 11 o wledydd, gan gynnwys Cymru.\nBydd cylch gwaith ymchwilwyr IMAJINE hefyd yn cynnwys:\n• dadansoddiad o ystadegau economaidd-gymdeithasol ar anghydraddoldebau;\n• arolwg ar-lein i fesur canfyddiadau'r cyhoedd o anghydraddoldebau rhanbarthol a pholisïau cydlyniant;\n• ymchwiliadau i'r cysylltiadau rhwng anghydraddoldeb a mudo rhanbarthol, ac anghydraddoldebau rhanbarthol a symudiadau ar gyfer ymreolaeth wleidyddol;\n• ymchwil ar sut mae llywodraethau yn defnyddio’r dosbarthiad o wasanaethau cyhoeddus ac adnoddau i fynd i’r afael ag anghydraddoldebau;\n• ymarferion 'adeiladu senario cyfranogol' gyda rhanddeiliaid i archwilio opsiynau polisi posib i fynd i'r afael ag anghydraddoldeb.\nDywedodd cydlynydd prosiect IMAJINE, yr Athro Michael Woods: “"Mae digwyddiadau diweddar wedi dangos bod llawer o bobl yn teimlo nad yw’r rhanbarthau lle maen nhw’n byw yn cael cyfran deg o’r gacen. Mae cydlyniant tiriogaethol yn un o egwyddorion sylfaenol yr Undeb Ewropeaidd, ac eto ers 2008 mae anghydraddoldebau rhwng gwahanol ardaloedd Ewrop wedi cynyddu ac mae consensws cynyddol bod angen ail-edrych ar bolisïau ar gyfer cydlyniant cymdeithasol a datblygu rhanbarthol. Trwy ddod at y broblem mewn modd eang ac amlddisgyblaethol, ein gobaith yw y bydd IMAJINE yn annog syniadau newydd a ffyrdd ffres o feddwl.\nMae’r tîm o ymchwilwyr o Brifysgol Aberystwyth sy’n rhan o IMAJINE yn cynnwys yr Athro Woods, yr Athro Rhys Jones a’r Dr Rhys Dafydd Jones (Adran Daearyddiaeth a Gwyddorau Daear), Dr Anwen Elias, Dr Catrin Edwards, Dr Huw Lewis a Dr Elin Royles (Adran Gwleidyddiaeth Ryngwladol), Dr Maria Plotnikova (Ysgol Fusnes Aberystwyth) a Dr Sarah Riley (Seicoleg).\nAthrofa Daearyddiaeth, Hanes, Gwleidyddiaeth a Seicoleg


Achosion - Pwmp SHANGHAI KAIQUAN (GROUP) Co., Ltd.\nWrth gynhyrchu sectorau bwyd, meddygaeth, cemegol a petroliwm, hylifau yw deunyddiau crai, cynhyrchion lled-orffen a chynhyrchion gorffenedig yn bennaf. Mae angen proses gymhleth i wneud deunyddiau crai yn gynhyrchion lled-orffen a chynhyrchion gorffenedig. Mae'r pympiau'n chwarae rôl wrth gludo hylifau a darparu cemegolion yn y prosesau hyn. Effaith pwysau a llif yr adwaith. Yn ogystal, mewn llawer o ddyfeisiau, defnyddir pwmp i addasu'r tymheredd.\nMewn cynhyrchu amaethyddol, pympiau piblinellau yw'r prif beiriannau dyfrhau a draenio. Mae ardal wledig ein gwlad yn enfawr, a phob blwyddyn mae angen nifer fawr o bympiau mewn ardaloedd gwledig. A siarad yn gyffredinol, mae pympiau amaethyddol yn cyfrif am fwy na hanner cyfanswm allbwn pympiau.\nYn y diwydiannau mwyngloddio a metelegol, pympiau diaffram hefyd yw'r offer a ddefnyddir fwyaf. Mae angen i fwynglawdd ddefnyddio pympiau i ddraenio dŵr. Yn y broses o elwa, mwyndoddi a rholio, mae angen pympiau i gyflenwi dŵr yn gyntaf.\nYn y maes adeiladu, mae pympiau dŵr yn darparu cyflenwad dŵr awtomatig a draeniad, cyflenwad dŵr boeler atgyfnerthu, tenau a chyflawn, dim cyflenwad dŵr pwysau negyddol, HVAC, offer ymladd tân ac offer cyffredinol arall.\nMae pympiau dŵr yn darparu gwasanaethau ategol ar gyfer dyfrhau, draenio, prosiectau dargyfeirio dŵr, prosiectau cyflenwi dŵr, tynnu lludw offer pŵer, dŵr cyddwysiad, dŵr sy'n cylchredeg, cyflenwad dŵr boeler ac offer arall ym meysydd gweinyddiaeth ddinesig, cadwraeth dŵr a phwer trydan.\nMae pympiau dŵr yn darparu triniaeth garthffosiaeth, dyfrhau gwyrdd, dargyfeirio dŵr, dosbarthu dŵr, gwella pridd neu ddraenio llifogydd yn y maes diogelu'r amgylchedd.\nMae eraill fel cyflenwad dŵr a draeniad mewn dinasoedd, dŵr a ddefnyddir mewn locomotifau stêm, hylifau cannu a llifynnau yn y diwydiant tecstilau, mwydion yn y diwydiant papur, a bwydydd llaeth a siwgr yn y diwydiant bwyd i gyd yn gofyn am lawer o bympiau.\n(Rwsia) Gorsaf Theganau Theganau 5 set o bwmp llif echelinol KQ 3000 sgwâr 4.8m 75kw 3 gyda 2 baratoad ZQ2010-3 * 4 Effeithlonrwydd 83.6%\n(Belarus) Ffatri Sudd Barres KQSN 1 set\n(Belarus) Trin carbon Omsk setiau pwmp olew AY 5\n(Rwsia) Knox State KQDP65-32X13 2 set


Cafodd y ffilmiau eu creu gan fyfyrwyr ail flwyddyn sy’n dilyn modiwl Dogfen Greadigol yn yr Adran Astudiaethau Theatr, Ffilm a Theledu.\nBydd y ffilmiau pum munud o hyd yn cael eu dangos am y tro cyntaf mewn noson sgrinio arbennig yn stiwdio R Gerallt Jones yn adeilad Parry-Williams ar gampws Penglais heno, Nos Lun 12 Rhagfyr, sy’n dechrau am 6 o’r gloch.\nYmhlith y pynciau sy’n cael sylw mae portread o ffermwr ifanc o Landysul; hanes y teulu Davies sy’n rhedeg sinema’r Commodore yn Aberystwyth, a golwg ar y gwaith o ddiogelu trysorau a wnaed gan y Llyfrgell Genedlaethol yn ystod yr Ail Ryfel Byd.\nCafodd nifer o’r ffilmiau eu hysbrydoli yn ystod taith bws o gwmpas y sir a drefnwyd gan gydlynydd y modiwl Dogfen Greadigol, Elin Morse.\n“Un o brif hanfodion ffilm ddogfen lwyddiannus yw cael cyfranwyr o bob math o gefndir ac yn arbennig cyfranwyr o'r gymuned y mae'r ffilm yn ymwneud â hi. Diben y daith bws felly oedd cyflwyno'r myfyrwyr i'r gymuned ehangach yng Ngheredigion,” eglurodd Elin Morse sy’n Gymrawd Dysgu yn yr Adran Astudiaethau Theatr, Ffilm a Theledu.\n“Yn ystod y daith, fe aethon ni heibio Aberaeron, Llangeitho a Thregaron gan gyfweld â phobl yr ardaloedd hynny. Daeth y syniad am ffilm James Brothers pan wnaethon ni stopio yn garej y cwmni yn Llangeitho, er enghraifft, a daeth y syniad am Y Mart ar ôl siarad â phobl yn Nhregaron.\n“Rwy’n hynod ddiolchgar i bawb sydd wedi cytuno i fod yn rhan o’r ffilmiau yma a ‘ngobaith tymor hir yw y bydd taith o’r fath yn digwydd yn flynyddol nawr, gan ddatblygu ymhellach y berthynas hollbwysig honno gyda’r gymuned.”\nMae pob un o’r bobl leol sy’n ymddangos yn y ffilmiau wedi cael gwahoddiad i’r noson sgrinio, ynghyd â’r 50 o fyfyrwyr fu wrthi’n eu cynhyrchu.\nY llynedd, fe enillodd un o’r ffilmiau a gynhyrchwyd fel rhan o’r modiwl Dogfen Greadigol y brif wobr ar gyfer ffilm ddogfen yng ngŵyl ffilmiau myfyrwyr Ffresh yng Nghaerdydd.


Dweud eich dweud…. | Fair Trade Wales |\nMae Llywodraeth Cymru wrthi yn datblygu Strategaeth Ryngwladol i Gymru ac wedi creu arolwg cyhoeddus yn gofyn am farn pobl ar y mater.\nOs hoffech chi ddangos eich cymorth dros y raglen Cymru o Blaid Affrica, ac am i Lywodraeth Cymru parhau i gefnogi’r raglen fel rhan o’i waith rhyngwladol, a fedrwch chi ymateb i’r arolwg os gwelwch yn dda? Y dyddiad cau ar gyfer ymateb yw 15 Ebrill 2019.\nMae’r cwestiwn fydd yn fwyaf tebygol o effeithio ar eich gwaith yn ymgwneud â rhaglen Llywodraeth Cymru, Cymru o Blaid Affrica: (8) A ddylem ddatblygu ein rhaglen Cymru o Blaid Affrica ymhellach? Mae blaenoriaeth i ddatblygiad rhyngwladol o fewn y strategaeth newydd hefyd yn cael ei holi yng nghestiwn (3). Mae Hub Cymru Africa a Chymru Masnach Deg yn ddiweddar wedi cymryd rhan mewn trafodaeth gyda chynrychiolwyr o’r rhwydwaith ag arweinir gan y Canolfan Materion Rhyngwladol Cymru a Cymdeithas Dysgedig Cymru a fydd yn danfon ymateb ar y cyd i Lywodraeth Cymru. Yn ogystal, mae Hub Cymru Africa yn bwriadu danfon ymateb ei hun trwy’r bwrdd partneriaeth.\nHoffem glywed eich barn ac felly byddem yn cynnal dau gweminar/cyfarfod arlein ar y dyddiadau a rhestrir isod. Os oes gennych farn penodol ar y strategaeth hon, rydym yn eich hannog i ddanfon eich ymateb eich hun. Os nad ydych yn gallu cymryd rhan yn y gweminar ond am ddanfon sylwadau i Hub Cymru Africa, gallwch ebostio advice@hubcymruafrica.org.uk.\nDyddiadau ac amseroedd y gweminar\nDydd Llun 8 Ebrill: 12:00 – 13:30\nDydd Mawrth 9 Ebrill: 17:00 – 18:30\nCyfarwyddiadau ar gyfer ymuno â‘r gweminar\nBydd y ddau gweminar yr un fath, felly dim ond un sesiwn fydd angen i chi wneud. Gallwch ymuno naill ai arlein (fydd angen cysylltiad dibynadwy i’r rhyngrwyd a chyfrifiadur gydag uned sain a meicroffon er mwyn i chi gallu clywed a siarad) neu gallwch ddeialu i fewn ar ffôn. Nid oes angen i chi aros trwy gydol y gweminar – gallwch galw mewn neu allan ar unrhyw bryd. Mae rhagor o fanylion isod.\nDilynwch y linc yma i’r gweminar , neu ffoniwch 0330 088 1927 ar ddechrau’r gweminar.\nWrth ymuno ar-lein, bydd gwefan FreeConferenceCall yn ymddangos. Cliciwch ar y botwm gwyrdd mawr sy’n dweud: ‘Ymunwch â chyfarfod ar-lein’. Gofynnir i chi roi eich enw a’ch e-bost, yna cliciwch y botwm gwyrdd ‘Ymuno’. Cliciwch ar y botwm symbol ffôn, yna’r botwm Mic & Speakers, os ydych chi’n defnyddio’ch cyfrifiadur.\nOs ydych chi’n ymuno dros y ffôn, deialwch y rhif ffôn (rhif y DU – codir tâl ar gyfradd leol): 0330 088 1927. Gofynnir i chi ddweud eich enw ac yna byddwch yn ymuno â’r cyfarfod. Byddwch yn gallu clywed ond nid gweld sgrin ein cyflwynydd.\nDechreuwn trwy ddangos dogfen syml ar y sgrîn (i’r rhai sydd yn defnyddio cyfrifiadur) a byddwn yn dechrau cyflwyniad byr. Byddwn wedyn yn dechrau trafodaeth er mwyn i chi ofyn cwestiynau a rhoi eich barn.